|| śrī-revatī-ramaṇo jayati ||

# śrī-nārāyaṇa-bhaṭṭa-caritāmṛtam

dhyātvā balaṁ svahṛdi śarada-candra-kāntiṁ

nīlāmbaraṁ haladharaṁ muśalaṁ dadhānam |

vakṣāmi puṇya-caritaṁ kula-nāyakasya

nārāyaṇasya mama bhāskara-nandanasya ||1||

nava-kuntala-śobhitāpānano

mṛdu-haste navanīta-golakaḥ |

kamalāyata-locano hi māṁ

mṛdu-hāso'vatu lāḍilo baṭuḥ ||2||

śrīmad-brahma-samudbhavo muni-varo yo nāradākhyaḥ purā

prahlāda-dhruva-bādarāyaṇa-mukhān bhaktiṁ hareḥ sandadau |

uddhartuṁ vraja-maṇḍalaṁ bhuvi punaḥ kṛṣṇājñayā sambhavas

tailaṅga-dvija-varya-bhāskara-suto nārāyaṇaḥ pātu naḥ ||3||

nārāyaṇa-prayuktānāṁ dharmāṇāṁ yaḥ pravartakaḥ |

sa goṣṭha-bhūmi-lekhānāṁ gurur avyān na ādijaḥ ||4||

gosvāminaṁ śrī-raghunātha-tātaṁ

smṛtvā hṛdi śrī-vraja-bhakta-varyam |

tal-lekham ālambya ca yatra tatra

vaktuṁ pravṛtto’smi caritra-varyam ||5||

śrī-nārāyaṇa-bhaṭṭo māṁ svapne prāha prasanna-dhīḥ |

putra tvaṁ mama bhakto'si mac-caritaṁ prakāśaya ||6||

mayā svakīya-grantheṣu yan-mataṁ likhitaṁ sphuṭam |

saṅkṣepeṇa tvayā tan me lekhanīyaṁ yathā-matiḥ ||7||

evaṁ svapnājñayāha vai laghu-vidyo'pi bhaktitaḥ |

tam eva hṛdi sañcintya śrīmad-bhāskara-nandanam ||8||

śrī-nārāyaṇa-bhaṭṭasya caritaṁ loka-pāvanam ||

yathājñāyām ahaṁ vakṣye hari-bhākti-vivardhanam ||9||

ekadā nāradaḥ śrīmān paryaṭann avanīṁ prabhuḥ |

tīrthaṁ tīrthaṁ vicakrāma kṛṣṇa-bhakti-pariplutaḥ ||10||

prayāgaṁ naimiṣāraṇyam ayodhyāṁ dvārikāṁ tathā |

citrakūṭaṁ nāśikaṁ ca śrīraṅgaṁ setubandhanam ||11||

badarīkaṁ jagannāthaṁ yatra yatra gato muniḥ |

na ca tṛptiṁ gato dhīmān sarva-śreṣṭhaṁ vicintayan ||12||

kṛṣṇa-līlā-samākīrṇaṁ samasta-vraja-maṇḍalam |

gopa-veṣa-dharo yatra bāla-kelir babhau hariḥ ||13||

tam eva hṛdi sañcitya mathurām āgato muniḥ |

natvā snātvā ca kālindyāṁ pītvā vāry amṛtopamam ||14||

kṛṣṇa-prasūtiṁ mathurāṁ parikramya punaḥ punaḥ |

sthito muhūrtaṁ tatraiva kṛṣṇa-dhyāna-parāyaṇaḥ ||15||

pratasthe maunam āsthāya vṛndāraṇya-didṛkṣayā |

saiva bhūmiś ca te śailāḥ kṛṣṇa-pādāṅka-vigrahāḥ ||16||

hṛdi kṛṣṇaṁ gatā bāhye jaḍa-rūpeṇa saṁsthitāḥ |

tādṛśaṁ hi vrajaṁ sarvaṁ dṛṣṭvā harṣaṁ gato muniḥ ||17||

kuṇḍās tv antargatā bhūmau līlā-sthānaṁ tathaiva ca |

guptaṁ na jñāyate lokais tatratyair api mānuṣaiḥ ||18||

sarvatraiva vrajo deśo latā-vṛkṣākulo’bhavat |

tatra yogaṁ samāsthāya kṛṣṇaṁ dadhyau dhiyā muniḥ ||19||

dadṛśe rādhikā-yuktaṁ rāsa-maṇḍala-saṁsthitam |

pītāmbaraṁ ghana-syāmaṁ paripiccha-lasan-mukham ||20||

sunasaṁ subhruvaṁ hṛddhyaṁ padma-patrāruṇekṣaṇam |

bibhrāṇaṁ kaustubhaṁ mālāṁ hāra-keyūra-bhūṣitam ||21||

mudrikā-valayopetaṁ kaṭi-sūtra-virājitam |

veṇu-vādya-rataṁ śaśvat gopī-maṇḍala-maṇḍanam ||22||

taṁ dṛṣṭvā deva-deveśaṁ gopī-bhāvaṁ gato muniḥ |

tuṣṭāva parayā bhaktyā prītyā gadgadayā girā ||23||

namo vrajādhipataye namo nitya-vihāriṇe |

śrī-rādhikā-sametāya gopīnāthāya te namaḥ ||24||

tataḥ prasanno bhagavān nāradāya mahātmane |

śuddha-sattva-svarūpāya provāca prīti-mānasaḥ ||25||

dṛṣṭā madhu-purī brahman dṛṣṭaṁ vṛndāvanaṁ mama |

yamunā sāritāṁ śreṣṭhā dṛṣṭo govardhano giriḥ ||26||

sarve ca parvatā dṛṣṭāḥ pāda-cihnāṅkitā mama |

vraja-maṇḍala-bhū-golaṁ vanāny upavanāni ca ||27||

etasmād aparaṁ kiñcit tīrthāṁ bhūmau na vidyate |

mama vigraha-rūpaṁ hi bhakta-citta-haraṁ param ||28||

atraiva nivase brahman na tyajāmi vrajaṁ kvacit |

kintu kāla-vaśāj jīvā darśane nādhikāriṇaḥ ||29||

tvaṁ tu priyatamo bhakto daśanaṁ te dadāmy aham |

tava kiṁ vartate citte tad vadasva mahā-mūne ||30||

pratyuvāca tato hṛṣṭo nārado bhagavat-priyaḥ |

tvayā sṛṣṭaṁ hi deveśa jagat sarvaṁ carācaram ||31||

tvam eva jagatāṁ nātha sthiti-saṁhāra-kārakaḥ |

stān mokṣaṁ hi dadāsīśa bhaktā ye caraṇāśritāḥ ||32||

ye'pi mokṣaṁ na vāñchanti tāṁs tvaṁ bhaktiṁ dadāsi hi |

sarve bhaktā bhavantv ete iti te vartate hṛdi ||33||

etad-arthaṁ hi bhagavan prārthayāmi punaḥ punaḥ |

vraja-bhakty-āśrayaḥ kecin tval-līlā-darśanotsukāḥ ||34||

tvām eva cintayanty ete na ca mokṣābhikāṅkṣiṇaḥ |

tebhyo darśaya līlāṁ svāṁ pratyakṣo bhava keśava ||35||

pratyuvāca tato devo bhagavān bhakta-vatsalaḥ |

kālo'ppayaṁ mayā sṛṣṭaś caturyuga-pravartakaḥ ||36||

yadā yadā hi dharmasya glānir bhavati nārada |

tasya saṁsthāpanārthāya sambhavāmi yuge yuge ||37||

sa tu kālo vyatikrāntaḥ kalir adya pravartate |

na ca me darśane yogyā narāḥ puṇya-vivarjitāḥ ||38||

teṣām apy upakārārtham upāyaṁ te vadāmy aham |

catur-varṣa-sahasrābdam ucchinnaṁ vraja-maṇḍalam ||39||

bāla-bhāvaṁ samāsthāya yatra līlā mayā kṛtā |

mama prīti-karaṁ cainaṁ tvaṁ prakāśaya nārada ||40||

kuṇḍāṁś ca parvatān vīthīr vanāny upavanāni ca |

bāla-krīḍanakaṁ sthānaṁ rāsa-sthānaṁ tathaiva ca ||41||

sarvaṁ prakāsaya tvaṁ hi mad-ājñā-paripālakaḥ |

mama veṣa-dharaṁ bālaṁ brāhmaṇaṁ parikalpya ca |42 ||

gopī-veṣa-dharān kāṁścit rādhā-veṣaṁ tathā param |

śrīdāmādi-sakhīn kāṁścit kalpayitvā mad-ājñāyā ||43||

sarvaṁ līlānukaraṇaṁ kartavyaṁ me prayatnataḥ |

yasyāṁ tithau yadṛkṣaṁ syāt līlā-kāle mamānagha ||44||

tat sarvaṁ nirṇayenaiva kartavyaṁ vidhi-pūrvakam |

dakṣiṇe mathurāyāṁ hi bhṛgu-vaṁśa-samudbhavaḥ ||45||

raṅganātha-suto dhīmān dīkṣito bhāskaro dvijaḥ |

brahmaṇo' ṁśa-samudbhūto veda-vedāṅga-pāragaḥ ||46||

gāyatry-aṁśa-samudbhūtā tasya bhāryā yaśo-matī |

tayos tvaṁ tanayo bhūtvā sarva-śāstra-viśāradaḥ ||47||

mama dhyāna-paro nityaṁ godāvaryāṁ sthito bhava |

tatra te darśanaṁ dāsye rādhikā-sahito'py aham ||48||

tvaṁ me mano hi devarṣe mama cāṁśa-samudbhavaḥ |

raṅgadevī ca hṛdayaṁ āveśaṁ te kariṣyati ||49||

sakalasya vrajasya tvam ācāryo hi bhaviṣyati |

mama prīti-karaṁ bhaktaṁ ko na namet jagat-traye ||50||

ity ājñāptas tu kṛṣṇena harṣeṇotphulla-locanaḥ |

praṇamya bhuvi kāyena yayau yādṛcchiko muniḥ ||51||

kṛṣṇas tv antardadhe tatra vṛndāraṇye nija-sthale ||52||

tataḥ paṅkti-śate varṣe śuddhe pañcaśatādhike |

aṣṭāśīty-adhike māse vaiśākhe śukla-pakṣake ||53||

caturdaśyāṁ divā janma nṛsiṁhasyābhavad yadā |

tadā bhāskara-bhāryāyāṁ nārado'vatarad muniḥ ||54||

paṅkti-śabdaḥ daśa-vācakaḥ aṣṭāśīty-uttara-pañcaśatādhika-sahasrame varṣe ity arthaḥ | tat-saṅkhyā-vācakāṅkair boddhavyā 1588 saṁvatsare ity arthaḥ ||

tadā dundubhayo nedur deva-mānava-vāditāḥ |

akasmāt puṣpa-vṛṣṭiś ca hy ākāśād abhavat kṣitau ||55||

bhāskaraś ca mudaṁ lebhe putraṁ dṛṣṭvā punaḥ punaḥ |

jātakaṁ kārayāmāsa vācayitvā ca maṅgalam ||56||

dadau dānaṁ dvijātibhyo yācakebhyo yathā-manaḥ |

sarvataḥ strī-kadambo’pi didṛkṣuḥ samupāgataḥ ||57||

gānaṁ kurvanti hṛṣyanti siñcanti ca parasparam |

mudā dānaṁ prayacchanti dṛṣṭvā bālaṁ striyo muhuḥ ||58||

gaurāṅgaṁ sumukhaṁ hṛdyaṁ sunasaṁ vidrumādharam |

viśāla-vakṣasaṁ snigdhaṁ bali-valgu-dalodaram ||59||

sūkṣma-kaṭiṁ bṛhad-bāhuṁ padma-komala-pādakam |

āśiṣaṁ prayujuḥ sarvāś ciraṁ jīveti bālake ||60||

vāditrāṇi vicitrāṇi vādayantya punaḥ punaḥ |

svāstikaṁ kārayāmāsur vṛddhā mānya-janais tataḥ ||61||

yathecchaṁ hi dhanaṁ sarve mānya-vargāś ca lebhire |

nāma-karaṇaṁ tataś cakrur brāhmaṇāḥ svasti-vācakāḥ ||62||

nārāyaṇa-guṇāḥ sarve hy asmiṁs tiṣṭhanti bālake |

tena nārāyaṇo nāma bālako'yaṁ bhaviṣyati || 63||

lakṣaṇair jñāyate nūnaṁ nārado'yaṁ munīśvaraḥ |

bhaktiṁ dāsyan harer lokaṁ cariṣyati na saṁśayaḥ ||64||

ity uktvā prayayuḥ sarve viprā jātaka-kovidāḥ |

pūjitā-dāna-mānābhyāṁ bhāskareṇa vidhānataḥ ||65||

yaśomatī ca taṁ bālaṁ lālayantī punaḥ punaḥ |

mudaṁ lebhe parāṁ sādhvī gopālo'pi mudaṁ yayau ||66||

jyeṣṭho bhrātā sa bālasya vidvān kṛṣṇa-parāyaṇaḥ |

vicacāra mudā yuktaḥ kvacid antaḥ kvacid bahiḥ ||67||

gopālasya vayasyāś ca modamānāḥ parasparam |

hasanto hāsayataś ca bubhujur modakān mudā ||68||

āgacchantyaś ca gacchantyo modamānāḥ pura-striyaḥ |

baliṁ dadur yaśomatyai bālasya bhūṣaṇādikam ||69||

evaṁ dine dine bhaṭṭaś cakre harṣa-mahotsavam |

ṣaṣṭhe tu divase sarvā ṣaṣṭhī-pūjāṁ cakāra ha ||70||

brāhmaṇān bhojayāmāsa vividhānnaiś caturvidhaiḥ |

evaṁ vārṣika-saṁskārān bālakasya cakāra saḥ ||71||

bālo'pi bāla-caritair mātā-pitror mudaṁ dadau |

tathaiva sarva-lokānāṁ paśyatāṁ sa mudaṁ dadau ||72||

itthaṁ sa sarva-jagatāṁ hita-kṛd dayāluḥ

kṛṣṇājñayā dhṛta-manuṣya-tanur mahātmā |

bhūtvātha dīkṣita-kulendur asau munīndro

viprendra-sadmani babhau kila bāla-kelī ||73||

iti-śrīman-nāradāvatāra-śrī-nārāyaṇa-bhaṭṭācārya-kulodbhava-gosvāmi śrī-raghunāthātmaja-gosvāmi-jānakī-prasāda-viracite śrī-nārāyaṇa-bhaṭṭācārya-caritāmṛte avatāra-kathanaṁ nāma prathamāsvādaḥ ||

—o)0(o—

(2)

evaṁ nārāyaṇo bālo vardhamānaḥ pitur gṛhe |

pramodaṁ janayāmāsa bāndhavānāṁ dīne dine ||1||

kadācit bhāskaro bhaṭṭo brāhmaṇair veda-pāragaiḥ |

yajñopavītaṁ bālasya kārayāmāsa dīkṣitaḥ ||2||

brāhmaṇebhyo dadau dhīmān svādv-annaṁ guṇavattamam |

rajataṁ vasanaṁ bhūmiṁ gāḥ suvarṇaṁ tathādiśat ||3||

yajñopavītinaṁ bālaṁ bhojayitvā mudā dvijaḥ |

jñātibhir bandhubhiḥ sārdhāṁ svayaṁ ca bubhuje vibhuḥ ||4||

sat-kṛtvā ca tataḥ sarvān tāmbula-tilakādibhiḥ |

bhūṣā-kalpaṁ tathā divyam-ekaikasmai dadau mudā ||5||

gṛhaṁ prasthāpayāmāsa jñāti-sambandhi-bāndhavān |

te'pi nārāyaṇaṁ bālaṁ paśyantaś cakṣubhis tadā ||6 ||

tṛptiṁ na lebhire sarve cakorāḥ śaśinaṁ yathā |

atha nārāyaṇo bālo gāyatryaṁ vratam āsthitaḥ ||7||

vedān adhītavān sarvān pitṛvyāt śaṅkarād vibhuḥ |

ūrdhva-puṇḍraṁ sadā bibhrad gopī-candana-sambhavam ||8||

kaṇṭhe tulasikā-mālāṁ dve mudre bāhu-mūlayoḥ |

śaṅkha-cakre ca bibhrāṇo gopī-candana-nirmite ||9||

pitraiva kṛpayā dattaṁ tat sarvaṁ tilakādikam |

raṅganātha-kulaṁ sarvaṁ rāma-kṛṣṇam upāsate ||10||

svato hi śobhano bālas tilakenādhikaṁ babhau |

tato vedoditāṁ dattvā gurave guru-dakṣiṇām ||11||

caraṇau śirasā natvā cāśiṣaṁ jagṛhe guroḥ |

avasthāṁ prāpito bhaṭṭas tadā dvādaśa-vārṣikīm ||12||

atha nārāyaṇo dhīmān pitur gṛham upāgataḥ |

vraja-pradīpikāṁ nāma granthaṁ sa kṛtavān mudā ||13||

[dharma-pravartakān granthān cakre bahu-vidhān vibhuḥ |]

atha nārāyaṇo dhīmān snātuṁ godāvarīṁ gataḥ |

sarva-pāpa-harāṁ nṛṇāṁ bhagavat-prāpti-kāriṇīm ||14||

tatra snātvā vidhānena dhyātvā devaṁ janārdanam |

prāṇān āyamya gāyatrīṁ jajāpa prīti-mānasaḥ ||15||

stotraṁ bhagavataḥ sākṣāt śrī-kṛṣṇasya papāṭha ha |

sarvatraiva hariṁ paśyan śucir ekāgra-mānasaḥ ||16||

akasmād dadṛśe bhaṭṭo rādhayā sahitaṁ harim |

sthitaṁ vayasi kaiśore bhṛtyānugraha-kātaram ||17||

pītāmbaraṁ ghanaśyāmaṁ mandasmitamukhāmbujam |

kirīṭinaṁ kuṇḍalinaṁ śiro mukuṭa-bhūṣitam ||18||

veṇu-vādya-rataṁ hṛdyaṁ hāriṇaṁ vana-mālinaṁ |

vāmāṅge rādhikāṁ tasya kiśorīṁ kanaka-dyutim ||19||

nīlāmbara-dharāṁ divyāṁ śaśi-koṭi-nibhānanām |

sarvābharaṇa-śobhāḍhyāṁ dadarśa muni-puṅgavaḥ ||20||

sahasotthāya hṛṣṭāṅgo nanāma daṇḍavad bhuvi |

tuṣṭāva parayā bhaktyā harṣa-gadgadayā girā ||21||

namas te deva-deveśa namas te bhakta-vatsala |

śrī-rādhikā-sametāya namo nitya-vihāriṇe ||22||

tataḥ prasanno bhagavān bhaktāya bhakta-vatsalaḥ |

mantropadeśaṁ kṛtavān sarva-siddhi-pradaṁ prabhuḥ ||23||

ājñāpayāmāsa mudā purā saṅkalpitaṁ hi yat |

tvaṁ hi dīkṣita-bhakto me nārado'si munīśvaraḥ ||24||

raṅganātha-kule jāto mad-ājñā-paripālakaḥ |

gaccha śīghraṁ vrajaṁ vāsa-līlā-sthānaṁ prakāśaya ||25||

mat-svarūpaṁ lāḍileyaṁ te dāsye bāla-rūpiṇam |

etad-rūpeṇa te vatsa sevitena tvayāniśam ||26||

vraja-līlā-rahasyaṁ ca kathayiṣyāmi te'nagha |

lāḍileyaṁ gṛhītvainaṁ vrajaṁ gacchasva nārada ||27||

kāma-mohana-mūrtis tu rādhā-kuṇḍe virājate |

rādhikā-sahitas tatra darśanaṁ te pradāsyati ||28||

tataḥ katipaye kāle baladevo halāyudhaḥ |

revatī-sahito devaḥ prakaṭas te bhaviṣyati ||29||

dvāv iṣṭau tava bhūyāstāṁ baladeva-sumohanau |

tataś cāhaṁ bṛhat-sānau lāḍalī-lāla-nāma-bhāk ||30||

prakaṭas te bhaviṣyāmi prasiddhe brahma-parvate |

ity uktvā bhagavān kṛṣṇo dattvā devarṣaye svayaṁ |

lāḍileya-svarūpaṁ ca tatraivāntaradhīyita ||31||

atha nārāyaṇo bhaṭṭo lāḍileyaṁ samarcayan |

vrajasya mārgaṁ jagrāha gṛhītvā bāla-rūpiṇam ||32||

devarṣer aṅkam āsthāya kṛpayā bhaṭṭa-rūpiṇaḥ |

bāla-rūpaḥ svayaṁ kṛṣṇo mārge līlāṁ cakāra ha ||33||

atikomala-pādābhyāṁ agre gacchan śanaiḥ śanaiḥ |

kvacit phalaṁ kvacit puṣpaṁ kvacit krīḍanakaṁ ca yat ||35||

jagrāha dīkṣitānītaṁ haṭhaṁ kṛtvā punaḥ punaḥ |

viśrāmaṁ kṛtavān kṛṣṇo laghu-vṛkṣa-tale kvacit ||36||

evaṁ bahu-vidhāṁ līlāṁ kurvāṇo nirjane vane |

dṛṣṭvā mārgāgatān pānthān mūrti-rūpaṁ cakāra ha ||37||

evaṁ kṛṣṇaṁ sevamāno dīkṣitaḥ sa dine dine |

varṣa-dvayena sārdhena prāpto govardhanaṁ girim ||38||

govardhana-samīpe tu śrī-kuṇḍam atiśobhanam |

kāma-mohana-mūrtis tu rādhāyās tatra rājate ||39||

vṛndāvanāt samāgatya śrī-kuṇḍa-sthānam āsthitaḥ |

kṛṣṇa-dāsa-brahmacārī taṁ siṣeva hariṁ prabhum ||40||

sanātanaś ca gosvāmī kṛṣṇa-sevā-ratas tadā |

mandire rāja-bhogārthaṁ pāka-sevāṁ cakāra ha ||41 ||

kṛtvā pākaṁ vidhānena śrī-kṛṣṇāgre samarpayat |

tataś cācamanaṁ dattvā tāmbulaṁ ca samarpayat ||42||

rāja-bhogānantare hi darśanārthaṁ samāgatāḥ |

tatratyāś ca janāḥ sarve deśāntara-nivāsinaḥ ||43||

kṛṣṇa-dāsa-brahmacārī cārātriṁ kṛtavān prabhoḥ |

rāja-bhogaṁ samāpyaivaṁ stutvā stotreṇa taṁ prabhum ||44||

prasvāpayāmāsa mudā jala-pātraṁ nidhāya ca |

baddhvā kapāṭau dvārasya pāka-śālāṁ gato dvijaḥ ||45||

kṛṣṇa-dāsa-brahmacārī gosvāmī yatra saṁsthitaḥ |

indulekhāvatāro'yaṁ brahmacārī dvijottamaḥ ||46||

vibhabhāja prasādaṁ sa vaiṣṇavebhyaḥ samantataḥ |

sa ca nārāyaṇo bhaṭṭo govardhana-samīpagaḥ ||47||

( bāla-mūrtes tu kṛṣṇasya )

rāja-bhogaṁ samāpyevaṁ svāpayāmāsa taṁ vibhum |

pratasthe śirasi nyasya siṁhāsana-varaṁ prabhoḥ ||48||

śrī-kuṇḍe prāptavān bhaṭṭo mandire mohanasya hi |

didṛkṣuḥ kṛṣṇa-candrasya dakṣiṇājñā-praṇoditaḥ ||49||

tāvat kapāṭau sambaddhau śayyāyāṁ svapitaḥ prabhuḥ |

dīkṣito mandire sthitvā cintayāmāsa nāradaḥ ||50||

darśanaṁ me kathaṁ nāsīt prabhor ājñā vṛthā na hi |

mām uvāca purā kṛṣṇo dāsye te darśanaṁ tv iti ||51||

kṣaṇa-mātraṁ sthito bhaṭṭo dhyāna-stimita-locanaḥ |

tāvat kapāṭābuddhatya mohano dvāram āsthitaḥ ||52||

śrī-rādhā-sahitaḥ sākṣāt kṛpayā bhakta-vatsalaḥ |

taṁ dṛṣṭātma-prabhuṁ bhaṭṭaḥ kṛtāṇjali-puṭaḥ śanaiḥ ||53||

tuṣṭāva deva-deveśaṁ daṇḍavat patito bhuvi |

bhagavān api taṁ dorbhyāṁ samutthāya mudānvitaḥ ||54||

hastaṁ tacchirasi nyasya svāgataṁ cetyuvācaha |

nārado'si muniśreṣṭha madājñāparipālakaḥ ||55||

mantraṁ te'haṁ pradāsyāmi sarvasiddhikaraṁ param |

saṁpradāya-rahasyaṁ te brahmacārī vadiṣyati ||56||

indulekhāvatāro'yaṁ raṅgadevī tvayi sthitā |

ato brahmarṣiṇā tena sakhyaṁ te ca bhaviṣyati ||57||

ity uktvā bhagavān kṛṣṇo yugalopāsanātmakam |

mantra dakṣiṇakarṇe'sya dīkṣitasya dadau hariḥ ||58||

śrīrādhā pradadau tasmai bhaktiṁ ca premalakṣaṇām |

tataḥ kapāṭaśabdaṁ ca saṁśrutvā vaiṣṇavāstu te ||59||

brahmacārī sagosvāmī tatrājagmustvarānvitaḥ |

dadṛśus tatra te sarve rādhāyā sahitaṁ harim ||60||

dīkṣitāya pravocantaṁ bhaktāya bhakta-vatsalam |

tataḥ sa vismayāviṣṭo brahmacārī samāsthita || 61 ||

kṛtāṇjalipuṭaḥ kṛṣṇaṁ daṇḍavat praśānāmaha |

tamuvāca tataḥ kṛṣṇaḥ kṛṣṇadāsaṁ svayaṁ hariḥ ||62||

kṛṣṇadāsa śṛṇuṣvaitat yatta ājñāpayāmy aham |

madājñayā samāyāto nārado'yaṁ munīśvaraḥ ||63||

mānuṣaṁ vapurāsthāya sevako mama sarvadā |

raṅganāthakule jāto vrajoddhāraṁ kariṣyati ||64||

sakhyaṁ kuruṣva caitena dīkṣitena madājñayā |

saṁpradāyarahasyaṁ ca vadasvaināṁ suvistaram || 65||

ity uktvā bhagavān kṛṣṇaḥ siṁhāsanamupāviśat |

rādhayā sahitaḥ sākṣāt sarveṣāṁ paśyatāṁ satām ||66||

dīkṣitaś ca mudaṁ lebhe mantraṁ prāpya paraṁ hareḥ |

brahmacārī dīkṣitaś ca militvātha parasparam ||67||

tasthaturmandire tasmin kṛṣṇājñāparipālakau |

saṁpradāyarahasyaṁ sa brahmacārī jagādaha || 68||

yathā bhagavatājñāptaṁ dīkṣitāya mahātmane |

sanātanaś ca gosvāmī paraṁ harṣaṁ jagāmaha || 69||

tataḥ prasādaṁ bubhujuḥ sarve te vaiṣṇavaiḥ saha |

sāyaṁ kāle samāyātāstatratyā grāmavāsinaḥ ||70||

śrutvā bhaṭṭaṁ samāyātaṁ pratyakṣaṁ mohanaṁ tathā |

kṛtāṇjalipuṭāḥ sarve bhaṭṭasyāgre samāsthitāḥ ||71 ||

nārado bhagavān sākṣāt samāyāto bhavāniha |

yasya mantropadeśārthaṁ pratyakṣo bhagavānabhūt ||72||

ājñāṁ kurūsva no brahman vayaṁ kiṁ karavāma te |

tānuvāca tato vipro rādhākuṇḍo'tra vartate ||73||

daśahastāntare bhūmyāṁ kṛṣṇakrīḍāsamudbhavaḥ |

khananaṁ vai prakartavyaṁ bhūmeḥ sarvaiḥ samaṁ tataḥ ||74||

tataḥ prāṇjalayaḥ sarve procurvai grāmavasinaḥ |

na śrutaṁ naiva dṛṣṭaṁ naḥ kuṇḍaṁ tatra mahāmune ||75||

kathaṁ pratītirasmākaṁ jāyate vada naḥ prabho |

nārāyaṇa uvācedaṁ śṛṇudhvaṁ bho vrajokasaḥ ||76||

daśahastāntare bhūmyāṁ nādīrekātra vartate |

dadhyācchādanamṛtpātraṁ nādi sā hi prakīrtitā ||77||

khaṇḍasopānayugmaṁ ca yadi tatra bhavejjanāḥ |

rādhākuṇḍaṁ hi tatraiva jānīdhvaṁ nātra saṁśayaḥ ||78||

ityuttāste janāḥ sarve tathā cakruḥ samāgatāḥ |

cinhaṁ prāptaṁ hi tatsarvaṁ nirdiṣṭaṁ muninā ca yat ||79||

sarveṣāṁ hi manuṣyāṇāṁ viśvāsaḥ samajāyata |

menire dīkṣitaṁ sarve nāradaṁ munipuṅgavam ||80||

rādhākuṇḍaṁ kṛṣṇakuṇḍaṁ saṅgamaṁ yattayormithaḥ |

sarve prakāśayāmāsa dvāpare samabhūd yathā ||81||

kathāṁ ca śrāvayāmāsa rādhākuṇḍasamudbhavām |

aṣṭamyāṁ kārtike masi sarvatīrthāgamaṁ yathaḥ ||82||

tatsarve śrāvayāmāsa rādhākuṇḍe purā bhavat |

tato vai mānasīgaṅgaṁ kusumakhyaḥ saras tataḥ ||83||

govindakuṇḍanāmānaṁ puṇyaṁ candrasarovaram |

anye cāpi mahāakuṇḍāḥ kṛṣṇakrīdā-samudbhavāḥ ||84||

sarvān prakāśayāmāsa channān bhūmyantare sthitān |

tataś ca mathurāṁ prāpya viśrāmasthānamuttamam ||85||

janmasthānaṁ hareś cāpi vasudevasca māndiram |

kārāgāraṁ ca kaṁsasya raṅga-bhūmiṁ tathaiva ca ||86||

yatra kaṁsavadhasyānaṁ rājyalābho hi yatra ca |

ugrasenasya tatsarvaṁ kathayā māsa dīkṣitaḥ ||87||

yajñasthānaṁ valeryatra tapaḥ sthānaṁ dhruvasya ca |

yatra vai tapasaḥ sthānaṁ nāradasyāpi śāntatuḥ || 88||

saptasamudrikaṁ kūpaṁ mahāviṣṇuṁ gataśramam |

dīrghaviṣṇuṁ ca vārāhaṁ bhūteśvara-garteśvarau ||89||

mahāvidyāṁ tathā devīṁ devānanyān samaṁ tataḥ |

kuṇḍaṁ sindūrikākhyaṁ ca kuṇḍānanyāṁs tathaiva ca ||90||

bahuvārṣikakālena ucchinnā vrajadevatāḥ |

punaḥ prakāśitāḥ sarve dīkṣitena mahātmanā ||91 ||

tato mahāvanaṁ prāgāt sthānaṁ nanda-yaśodayoḥ |

bālakrīḍanakaṁ yatra cakre kṛṣṇa svayaṁ prabhuḥ ||92|||

yugmārjuna-gatisthānaṁ pūtanāpatanasthalaṁ |

śakṭāsura tṛṇāvartagatisthānaṁ ca yatra hi ||93||

brahmāṇḍadarśanaṁ sthānaṁ ramaṇākhyaṁ sthalaṁ tathā |

gopīnāṁ ca gṛhaṁ gatvā kṛṣṇaś cauryaṁ cakāra yat ||| 94||

bhāṇḍavisphoṭanaṁ yatra cakre mātuḥ svayaṁ hariḥ |

ndāmnā colūkhale vaddho mātrā bhaktapriyaṅkaraḥ ||95||

krīḍāsthānaṁ ca tatsarvaṁ śrī-kṛṣṇabaladevayoḥ |

gopānāṁ caiva tatsarvaṁ kathayāmāsa nāradaḥ || 96||

tato vṛndāvanaṁ prāgāt līlā-sthānaṁ prakāśayan |

kṛṣṇarāsasthalaṁ tatra yatra vaṁśīvaṭaḥ sthitaḥ ||97||

kālīyadamanasthānaṁ vadhasthānaṁ vakasya ca |

aghāsuravadhasthānaṁ keśinaś ca vadhasthalam ||98||

vatsopaguhanaṁ yatra brahmaṇā ca kṛto hareḥ |

gopavatsasvarūpaṁ ca śrī-kṛṣṇena kṛto yataḥ ||99||

brahmaṇā ca stuto yatra sākṣāt kṛṣṇaḥ parātparaḥ |

anyalīlāsthalaṁ cāpi yatra yatra hareḥ prabhoḥ ||100||

tatsarvaṁ kathayāmāsa nārado bhaṭṭarūpadhṛk |

nandaghāṭaṁ cīraghāṭaṁ durvāsaḥ syalam eva ca ||101||

yajñapatnī-samātītabhojanasthalam eva ca |

ariṣṭasya vadhasthānaṁ śaṅkhacūḍavadhasthalam ||102||

pañcayojanavistīrṇo śrīmadvṛndāvane hariḥ |

cakāra vividhāṁ līlāṁ go-gopī-gopabālakaiḥ ||103||

govardhano giriryatra brahmākhyaḥ parvatas tathā |

rudra-parvata-nāmā ca vajrakīlaka eva ca ||104||

kāmasenigiri ryatra suvarṇācala eva ca |

vidambākhyaḥ parvataś ca aṭorākhyagiris tathā || 105||

sakhīgiriś ca yatraiva lalitājanmanaḥ sthalam |

anye ca parvatāḥ puṇyāḥ śrīmadvṛndāvane sthitāḥ ||106||

nanda-gopādayo yatra vāsaṁ cakruḥ samantataḥ |

gopīnāṁ janmanaḥ sthānaṁ tattadgrāmeṣu vartate ||107||

gopānāṁ janmanaḥ sthānaṁ tattadgrāmeṣu vartate |

saṅketādivaṭā yatra ṣoḍaśaiva samantataḥ ||108||

vihārākhyavanaṁ yatra valo rāsaṁ cakāra ha |

rāsasthalaṁ tu kṛṣṇasya vaneṣūpavaneṣu ca ||109||

dharmārthā kāmamokṣākhyaṁ vaneṣu ca samatataḥ |

prativane cādhivane kṛṣṇo rāsaṁ cakāra ha ||110||

aṣṭo bhedā vanānāṁ ca pratyekaṁ dvādaśaiva hi |

vanāni syuś ca sarvāṇi samasta vraja-maṇḍale ||111 ||

sarvatraiva hare rlīlā vividhā likhitāḥ sphuṭāḥ |

kuṇjeṣvapi nikuṇjeṣu śrīmad-bhāskarasūnunā ||112||

vṛndāvane ca bahuśa pañcayojanavistṛte |

bālapaugaṇḍarūpeṇa kiśoreṇa tathaiva ca ||113||

śrī-kṛṣṇena kṛtāḥ līlāḥ sthalaṁ tattat prakāśitam |

kuṇḍāṁś ca parvatānvīthī rgopīnāṁ gamanāgame ||114||

pādacinhāṅkitān sarvān nārāyaṇa uvācaha |

prauḍhānātho bhavat kṛṣṇo yatra śeiyyāsthito hariḥ ||115||

pādacinhaṁ hareryatra pāvanaṁ ca sarovaraṁ |

muktānāṁ vapanasthānaṁ hāhūryatraiva saṁsthitaḥ ||116||

dadhimanthānakaṁ yatra yaśodayāḥ priyaṁ hareḥ |

akrūrāgamanasthānamuddhavāgamanasya ca ||117||

gavāṁ dohanakasthānaṁ goṣṭhī rāmasya bālakaiḥ |

nandasya mandiraṁ yatra gopabālaiḥ samaṁ hariḥ ||118||

bālakrīḍanakaṁ cakre baladevena saṁyutaḥ |

sarvaṁ prakāśitaṁ sthānaṁ śrīmad-bhāskarasūnunā ||119||

bṛhatsānūdbhave tīrthān kathayāmāsa dīkṣitaḥ |

vṛṣabhānusaro yatra kīrtyāś caiva sarovaram ||120||

priyākuṇḍaṁ ca yatraiva dohinīkuṇḍa eva ca |

cikitsākhyaṁ vanaṁ yatra dānalīlāsthālaṁ tathā ||121||

mānalīlāsthalaṁ cāpi vilāsasthalam eva ca |

saṅkocabīthikā yatra vahavo rāsa-maṇḍalāḥ || 122||

kuṇḍā kāhuvidhā yatra tattallīlāsamudbhavāḥ |

gahvaraṁ vartate yatra krīḍanārthaṁ hareḥ sadā ||123||

uccagrāme tathā kuṇḍāḥ kṛṣṇakrīḍāsamudbhavāḥ |

yatraiva dehakuṇḍo'sti sadā pāpa praṇāśaḥ ||124||

śyāmakuṇḍaḥ priyākuṇḍaḥ gopī-puṣkāraṇī ca|

sakhīkūpo'sti yatraivaṁ lalitānirmitaḥ svayam ||125||

guhā'pi vartate yatra skhalinī vartate śilā |

gopīnāṁ pādacinhāni mṛgatṛṣṇāsamāni vai |

tathā saṅketakasthāne kṛṣṇakuṇḍo'ti śobhanaḥ ||126||

vihvalādevikā yatra vihvalākhyaḥ saras tathā |

yatraiva vihvalā jātāḥ śrī-kṛṣṇāditrimūrtrayaḥ ||127||

rādhikādyāstathā tistraḥ gopyo vai vihvalāḥ sthitāḥ |

kadambalatikāṁ nītvā sthitāḥ pāṣāṇamūrtayaḥ ||128||

revatīsahito deva uccagrāme virājate |

triveṇī rājate yatra śrī-kṛṣṇājñāsamudbhavā ||129||

lalitāyā vivāhaś ca śrī-kṛṣṇenābhavat yataḥ |

ulūkhalaṁ ca yatraiva aṭoragirimūrddhani||130||

kāmyake ca vane tīrthāḥ sarve bhaṭṭa prakāśitāḥ |

caturaśīti saṅkhyakāḥ kuṇḍā līlāsamudbhavāḥ ||131 ||

caturaśītistambhāś ca viśvakarmavinirmitāḥ |

kāśīkuṇḍho gayākuṇḍo vimalākhyasarovaraḥ ||132||

( bhojanasthālikā yatra pādacinhaṁ tathā girau )

śrīvārāhasya kuṇḍaś ca ayodhyākuṇḍa eva ca |

kurūkṣetrādi kuṇḍāś ca pañcatīrthyādayas tatha ||133||

yajñakuṇḍo dharmakuṇḍo garuḍākhyaṁ saras tathā |

gopālakuṇḍanāmā ca laṅkākuṇḍas tathaiva ca ||134||

rāsalīlāṁ kṛtā yatra śrī-kṛṣṇena valena ca |

anye ca vahavaḥ kuṇḍāḥ prasiddhāḥ kāmyake vane ||135||

ādyaṁ badarikānāthasthalaṁ saṁrājate girau |

vyāsasiṁhāsanaṁ yatra cakre vedān mahāmuniḥ ||136||

naranārāyaṇau yatra cakratus tapa uttamam |

gaṅgā cālakanandā vai kuṇḍe yatra samāsthitā |

naranārāyaṇau devau sthitau yatra munīśvarau ||137||

catubhurjādayo devā śrīvārāhādimūrtayaḥ |

dharmarājādayo devāḥ pāṇḍavānāṁ ca mūrtayaḥ ||138||

anye ca vahavo devāḥ kāmyake ye prakāśitāḥ |

ucchinnā bahukālena śrībhaṭṭe na pradarśitāḥ ||139||

manasādevikādyāś ca śivāḥ kāmeśvarādayaḥ |

śopeśvarādayaś cāpi tathā cakreśvarādayaḥ ||140||

sthāpitā vajranābhena baladevādimūrtayaḥ |

ucchinnā bahukālena te sarve lopamāsthitāḥ ||141||

pradarśitāḥ samuddhṛtya bhaṭṭanārāyaṇena hi |

kecit kuṇḍāntare prāptāḥ kūpamadhye tathā pare ||142||

pṛthivyāś cāntare kecit devā evaṁ samāsthitāḥ |

vraja-maṇḍala-bhūgolamekaviṁśatiyojanam ||143||

asmin sarve sthitāḥ tīrthāḥ yamunādakṣīṇottaram |

sārddha dvayasahasrāṇi tīrthāni vraja-maṇḍale ||144||

tīrthāntarāṇi cānyāni pratyakṣaṁ darśitāni ca |

śrī-kṛṣṇājñāmanuprāpya bhaṭṭanārāyaṇena hi ||145||

nānyo bhaṭṭānmahāprājño vrajasyoddhārako bhavat |

tasyaivānugraheṇānye jānanti vraja-maṇḍalam ||146||

tenaiva śikṣitā sarve yātrāṁ kurvati mānavāḥ |

raṅgadevī tu bhaṭṭasya praviṣṭā hṛdaye sadā ||147||

tenāveśāvatāro'yaṁ raṅgadevyāś ca kathyate |

kaḥ samartho vrajaṁ vaktuṁ sarvaṁ bhaṭṭaprakāśitam ||148||

yathā jñānamahaṁ vakṣe tasyaivānugraheṇa hi |

śrī-nārāyaṇa-bhaṭṭe na bṛhadvrajaguṇotsave ||149||

sarve suvistaraṁ prokta manyagrantheṣu caiva hi |

ataś carita-varye'smin saṅkṣiptaṁ likhitaṁ mayā ||150 |

yadā saṅketakaṁ sthānaṁ yayau bhāskara-nandanaḥ |

na dadarśa praticchannaṁ latā gulma samākulam ||151 ||

vaṭacchāyāṁ samāśritya kutra śaiyyāsthalaṁ hareḥ |

iti citākulo bhaṭṭaś cintayāmāsa nāradaḥ ||152||

śrīrādhāramaṇau tatrāyayaturdaṇḍaghoṭakau |

bālasvarūpiṇau dirvyau krīḍatau tāvitas tataḥ ||153||

bhūmau kuṇḍalikāṁ kṛtvā lakuṭena gatau tataḥ |

bhaṭṭanārāyaṇo jñātvā rādhākṛṣṇau hi tābubhau ||154 |

dṛṣṭvā kuṇḍalikāṁ tatra saṅketaṁ jñātavān muniḥ |

mānasā praṇītaṁ kṛtvā stutiṁ cakre ca mānasīm ||155||

mandiraṁ kārayāmāsa yatra śaiyyāsthalaṁ hareḥ |

saṅketadevikā yatra śṛṅgārasthalam eva ca ||156||

rādhāramaṇamūrtiś ca yatra sthāne virājate |

evaṁ vrajeṣu sarvatra līlā-sthānaṁ prakāśayan ||157 ||

śrīkuṇḍe hi sthitiṁ cakre mohanasya samīpataḥ |

lāḍileyaḥ svayaṁ tasya pratyakṣo vartate prabhuḥ ||158||

ājñāpayāmāsa mudā līlā-sthānaṁ nijaṁ sadā |

sapta granthāṁs tathā gopyān cakāra munipuṅgavaḥ ||159||

vraja-bhaktivilāsaṁ ca cakre vrajapradīpikāṁ |

vrajotsavacandrikāṁ ca tathā vrajamahodadhim ||160||

vrajotsavāhlādinīṁ ca vṛhatvrajaguṇotsavam |

vrajaprakāśanāmānaṁ cakre bhāskara-nandanaḥ ||161 ||

vāmanākhyān tathaivānyān granthān kālāntare prabhuḥ |

uccagrāmaṁ samāsthāya cakre bhāskara-nandanaḥ ||162||

vrajayātrā kramo yatra kuṇḍānāṁ mantra devatāḥ |

vārāheṇa purā prokta bhūmyai kṛtayuge ca yat |

vraja-maṇḍalamāhātmyanaṁ muninā kathitaṁ hi tat ||163||

itthaṁ kṛṣṇa-parāyaṇo munivaro līlāsthalaṁ śrīhareḥ

pratyakṣaṁ kṛtavān jagatrayahitaṁ kṛṣṇājñayā sambhavaḥ |

kṛtvā kāmavimohanāya praṇītaṁ śrī-lāḍileyaṁ prabhuṁ

nītvā grāmamathānvagādgirivare hyu ccābhidhānaṁ tataḥ ||164||

iti śrī-nāradāvatāra-nārāyaṇa-bhaṭṭācārya-kulodbhava-gosvāmī-raghunāthātmaja- gosvāmī-jānakī-prasāda-viracite śrī-caritāmṛte śrī-madana-mohana-prādurbhāve śrī-rādhā-kuṇḍādi-sarva-tīrtha-prakāśa-kathano nāma dvitīya āsvādaḥ |||2|||

—o)0(o—

(3)

—o)0(o—

(4)

atha nārāyaṇācārya uccagrāme samāsthitaḥ |

dvi pancāśat granthaṁś ca cakāra munisattamaḥ ||1||

yeṣu kṛṣṇasya bālyādi līlāś ca kathitā kramāt |

kutracit vaiṣṇavo dharmaḥ kutracit vratanirṇayaḥ ||2||

ūrddhapuṇḍrasya māhātmyaṁ mālāmāhātmyam eva ca |

sevāprakāro mūrtīnāṁ tattanmantrāvadhis tathā ||3||

baladevādi mūrtīnāmutsavānāṁ ca nirṇayaḥ |

utsavānāṁ viśeṣeṇa sevā-mantravidhis tathā ||4||

grahaṇe dūṣite dine sevānirṇaya eva tta |

gṛhasthānāṁ tathā dharmāḥ viraktānāṁ tathā kramāt ||5||

gopī-candanamāhātmyaṁ mudrā māhatmyam eva ca |

nāmāṅkanasya māhātmyaṁ likhitaṁ dīkṣitena hi ||6||

rahasyaṁ likhitaṁ svasya saṁpradāyasya dhīmatā |

gopī-bhāvena manasi rādhākṛṣṇau bhajediti ||7||

nāmāni kīrtayennatyaṁ premṇā śrī-kṛṣṇa rādhayoḥ |

dvibhujaḥ sarvadā kṛṣṇo nityaṁ vṛndāvane sthitaḥ ||8||

tathā rādhā tathā gopyo na tyajanti vanaṁ kvacit |

sarva dharmān parityajya kṛṣṇamevāśrayedbudhaḥ ||9||

kṛṣṇājñayā kṛto deva iṣṭaḥ saṅkarṣaṇaḥ prabhuḥ |

upāsanā tu kṛṣṇasya rādhāyuktasya sarvadā ||10||

kṛṣṇaḥ sevyo hi sarveṣāṁ jīvānāṁ nātra saṁśayaḥ |

sevakā hi sadā jīvāḥ sarve brahmādayaḥ khalu ||11||

ye vadanti mahāmūḍhā aikyaṁ jīvasya brahmaṇā |

sādhane tu bhavejjīvaḥ siddhau brahmaiva jāyate ||12||

sarve vahirmukhāste vai kṛṣṇamāyā vimohitāḥ |

teṣāṁ saṅgo na kartāvyo bālabuddhi vināśakaḥ ||13||

kṛṣṇasya sevakāḥ sarve nityaṁ brahma śivādayaḥ |

nityaṁ bhajanti deveśaṁ śukādyāḥ sanakādayaḥ ||14||

kathaṁ hi pāmaro jīvaḥ kṛṣṇenakyamavāpnuyāt |

kintu māyā vimūḍhānāmaikyavākyaṁ na vai satām ||15||

ityādi savāgrantheṣu likhitaṁ dīkṣitena hi |

prakaṭaṁ kṛtavān pūrvaṁ madhvācāryo hi yanmatam ||16||

tadeva kṛṣṇacaitanyo'nusasāra mahāprabhuḥ |

tathā gadādharaḥ śrīmān kṛṣṇadāsas tathaiva ca ||17||

tanmataṁ visstarādūce nārado bhaṭṭarūpadhṛk |

yena svakīyagrantheṣu saṁpradāya vinirṇayaḥ ||18||

vistareṇa samākhyātaḥ prasaṅgāt patra tatra hi |

vāmanākhyeṣu grantheṣu nirṇāyaḥ sarva eva hi ||19||

bhakta-bhūṣaṇasandarbhe tatvatraya vinirṇayaḥ |

jīvatatvaṁ jagattatvaṁ tatvamīśvarasaṁjñakam |

tatvatrayamiti proktaṁ munibhis tatvadarśibhiḥ |

tathā bhaktivivekākhye bhajanīyavinirṇayaḥ ||20||

kṛṣṇanāmādhikaṁ prokta nāmaśreṣṭhavinirṇaye |

śreṣṭho vrajas tathaivokto dhāmaśreṣṭhavinirṇaye ||2 1 ||

śreṣṭā sarve vrajasthā hi bhaktaśreṣṭhavirinarṇaye |

granthe bhaktiāvivekākhye nirṇayāstvevamādayaḥ ||22||

bhāktirasatarāṅgiṇyāṁ rasāḥ sarve prakāśitāḥ |

tathādhikāriṇo bhaktā rasānāṁ samudāhṛtāḥ ||23||

bhakteḥ sādhanarūpāhi sā ca sādhanadīpikā |

yasyāṁ ca bahudhā proktā janmāṣṭamyādinirṇayāḥ ||24||

vidhiś ca pratiṣedhaś ca vaiṣṇavānāmanukramāt |

bhṛguvaṁśe samadbhūto gotre śrīvatsasaṁjñake ||25||

ṛgvedī sa mahāprājño bhairavoṁ nāma dīkṣitaḥ |

tailaṅgo dakṣiṇe vipro mathurāpaṭṭane pure ||26||

vāsaṁ cakre mahāprājñaḥ sarva-śāstra viśāradaṁ |

śrī-kṛṣṇopāsako nityaṁ mādhvācāryamatānugaḥ ||27||

tasyātmajo bhavaddhīmān raṅganātho mahāmuniḥ |

prasaṅgo yasya vikhyātaḥ puraṇe bhaviṣyottare ||28||

tatputro bhāskaro bhaṭṭo grantha kartā muni rmahān |

tasya dvau tanayau jātau rāmakṛṣṇāṁśasambhavau ||29||

jyeṣṭho gopālabhaṭṭo'bhūt kṛṣṇa-bhaktiparāyaṇaḥ |

nārāyaṇaḥ kaniṣṭho'bhūt nārado munisattamaḥ ||30||

śrī-nārāyaṇa-bhaṭṭo'sau prakhyātaḥ pṛthivī-tale |

dīkṣitaś ca sa evokto dīkṣitaṁ tatkulaṁ yataḥ |

( bhāskarabhāṣyaṁ prasiddhaṁ nirṇayagranthāś ca prasiddhāḥ )

uḍupyāṁ dakṣiṇe deśe madhvācāryo bhavacca yaḥ ||31||

tacchiṣyaśiṣyā ye te vai mādhvasiṁhāsane sthitāḥ |

teṣāṁ kiñcit pravakṣāmi saṁpradāyapranālikāṁ ||32||

vistarastu samākhyātaḥ purāṇe padmasambhave |

atha padmapurāṇamatena ślokāḥ likhyañte—

śrīmannārāyaṇaḥ pūrvaṁ saṁpradāyapravartakaḥ ||33||

tasya śiṣyo bhavadbrahmā sarveṣāṁ prapitāmahaḥ |

nāradas tasya śiṣyo'bhūt jñānasāgaracandramāḥ ||34||

vedavyāso nāradasya śiṣyo jāto munīśvaraḥ |

vyāsāllabdhakṛṣṇadīkṣo madhvācāryo mahāmuniḥ || 35||

cakre vedān vibhajyāsau saṁhitāṁ śatadūṣiṇīm |

niguṇādbrahmaṇo yatra saguṇasya pariṣkriyā ||36||

tasya śiṣyo'bhavat padmanābhācāryamahāśayaḥ |

tasya śiṣyo naraharis tacchiṣyo mādhavo dvijaḥ ||37||

akṣobhas tasya śiṣyo'bhūt tacchiṣyo jayatīrthakaḥ |

tasya śiṣyo jñānasindhus tasya śiṣyo mahānidhiḥ ||38||

vidyānidhis tasya śiṣyo rājendras tasyasevakaḥ |

jayadharmo munis tasya śiṣyo mudgalamadhyataḥ || 39||

śrīmān viṣṇupūrī yasya bhaktiratnāvalī kṛtiḥ |

jayadharmasya śiṣyo'bhūt brahmaṇyaḥ puruṣottamaḥ ||40||

vyāsatīrthas tasya śiṣyo yaś cakre viṣṇusaṁhitām |

śrīmān lakṣmīpatis tasya śiṣyo bhāktirasāśrayaḥ ||41 ||

tasya śiṣyo mādhavendro yajñadharmapravartakaḥ |

kalpavṛkṣasyāvatāraḥ vrajadhāmāvinirṣṭhataḥ ||42||

tasya śiṣyo'bhavat śrīmān iśvarākhyapurīryatiḥ |

kalayāmāsa śṛṅgāraṁ yaḥ śṛṅgāraphalāttakaḥ ||43||

iśvarākhyapurīṁ gaura urarīkṛtya gaurave |

jagadāplāvayāmāsa prākṛtāprākṛtātmakam ||44||

svīkṛto rādhikābhāvo kāntiḥ pūrvaṁ suduṣkaraḥ |

antarvaharisāmbhodhiḥ śrīnandanandano'pi san ||45||

ādyavyūho'pi caitanyamāviṣyadyaḥ pure parā |

vicukṣobha mano yasya dṛṣṭvā gandhavanartanam ||46||

dārūkastho'pi bhagavān vicukrośa śacīsutam |

gauraḥ śrī-kṛṣṇacaitanyaḥ prakhyātaḥ pṛthivī-tale || 47 |

śrīcaitanyasya śiṣyo'bhūt paṇḍitaḥ śrīgadādharaḥ |

śrīrādhāyāḥ svarūpo'yaṁ kṛṣṇabhākte pravartakaḥ ||48||

nityānandopi śiṣyo'bhūt caitanyasya mahāprabhoḥ |

baladevāṁśasambhūto yaḥ śṛṅgārabaṭe sthitaḥ ||49 ||

nityānandasamudbhūtāḥ śṛṅgārasthalavāsinaḥ |

advaitaś cāpi śiṣyo'bhū caitanyasya mahāprabhoḥ ||50||

gopeṣvarāṁśasambhūtaḥ premānandajalāplutaḥ |

gadādharasya śiṣyo'bhūt kṛṣṇadāso munīśvaraḥ ||51 ||

indulekhāvatāro'yaṁ brahmacārīti yaṁ viduḥ |

tasya śiṣyo bhavacchrīmānnārado bhaṭṭarūpadhṛk ||52||

śrīnārayaṇabhaṭṭo'sau prakhyāto vraja-maṇḍale |

vrajoddhārārthamājñaptaḥ śrī-kṛṣṇena babhūva yaḥ ||53||

vrajasyācāryato yasya prakhyātā pṛthivī-tale |

raṅgadevī sthitā yasminn āviṣṭā ca mahātmani ||54 ||

tenāveśāvatāro'yaṁ raṅgadevyāś ca kathyate |

dāmodaraś ca tat-putraḥ sudevī yasya vigrahe ||55||

gosvāmīti ca yaṁ prāhur vaiṣṇavāḥ sarva eva hi |

balabhadrī sa evokto baladevasya sevanāt ||56||

śrī-nārāyaṇa-bhaṭṭasya putro dāmodaraś ca yaḥ |

sa eva prathamaḥ śiṣya pitṛ-siṁhāsane sthitaḥ ||57||

nārāyaṇasya bhrātā yo gopālo bhāskarātmajaḥ |

tasya vaṁśyāś ca te sarve dakṣīṇasthānamāsthitāḥ ||58||

śiṣyāḥ nārāyaṇasyaiva te'pi dharma parāyaṇāḥ |

āgatya dakṣiṇāddeśāt vrajaṁ dṛṣṭvā gatāḥ ṣunaḥ |

gopālo'pi harerbhakto vraje vāsaṁ cakāra ha ||59||

śrī-nārāyaṇa-bhaṭṭasya putro dāmodarābhidhaḥ |

vrajācāryasya putratvāt gosvāmīti athāgataḥ || 60||

dāmodarasya vaṁśyā ye vraje gosvāminaḥ smṛtāḥ ||61||

vraje vāsaṁ prakurvanti hmuccagrāmanivāsinaḥ |

baladevasya sevāṁ ye lāḍilīlālayorapi ||62||

lāḍaleyasya kṛṣṇāsya kurvanti satataṁ vraje |

vrajādanyaṁ na manyante śreṣṭhaṁ lokaṁ parātparam ||63||

kṛṣṇādanyaṁ na manyante susevyaṁ devatāntaram |

urddhvapuṇḍaṁ ca vibhrāṇā mālāṁ tulasisambhavām || 64||

gopī-candanamudrāṁ ca rādhā kṛṣyeti nāma ca |

gopī-candanasambhūtaṁ vibhrāṇā vāhu mūlayoḥ ||65||

dvādaśāṁstilakāṁś cāpi dhārayanti munivratāḥ |

gopālopāsakāḥ sarve vicaranti mahītale ||66||

tasmin vaṁśe hi gosvāmī raghunātho bhavacca yaḥ |

tasya putro hi gosvāmī jānakīprasādābhidhaḥ ||67||

nārāyaṇasya caritamācāryasya yathābhatiḥ |

sa gāyati mudā dhīmān sarva-lokasya pāvanam ||68||

nārāyaṇasya caritaṁ sarvaṁ vaktuṁ ca kaḥ kṣamaḥ |

yathāmatiḥ vadeddhīmān yayā nārāyaṇasya hi ||69||

athānyacca pravakṣāmi yayā jñānaṁ yathā matiḥ |

ekadā māghamāse tu janāḥ sarve samāsthitāḥ ||70||

triveṇīsnātukāmāste prayāgaṁ gantumutsukāḥ |

tān vilokya janān sarvān nārāyaṇa uvācaha ||71||

na gantavya prayāgaṁ tu veṇīratraiva saṁsthitā |

snānaṁ kartavyamatraiva sakhīgirisamīpataḥ ||72||

ityukvā darśayāmāsa triveṇīṁ bhāskarātmajaḥ |

divya sopānasaṇyuktāṁ jalakallolaśālinīm ||73||

sākhīgiriṁ samārabhya yāvadrāmasya mandiram |

triveṇī vistṛtā tāvatbhūmyāṁ puṇyajalā svayam ||74||

snānaṁ cakrurjanāḥ sarve māghavrata-parāyaṇāḥ |

tac chrutvā tīrtharājastu prayāgaḥ samupeyivān ||75||

uvāca viprarūpeṇa śāstrārthaṁ kartumarhasi |

kathaṁ niṣedhitāḥ lokāḥ prayāgaṁ gantumutsukāḥ ||76||

prayāgastīrtharājo hi sarvatīrthottamottamaḥ |

tadovāca mahāprājño nārāyaṇa udāradhīḥ ||77||

prayāgastīrtharājo hi jambudvīpe tu sarvataḥ |

prayāgasyāpi rājā'yaṁ vrajo nāstyatra saṁśayaḥ ||78||

viprarūpī prayāgastu māhātmyaṁ svamuvāca ha |

nārāyaṇo'pi saṁprāh vrajamāhātmyamuttamam ||79||

vyatīyurdivasāḥ sapta hyevaṁ pravadatos tayoḥ |

tīrtharājas tadā rūpaṁ nijaṁ kṛtvā samāsthitaḥ ||80||

nārāyaṇas tadā śrīmannāradaḥ pratyadṛśyata |

śāstrārthaś ca tayorjāto lokavismayakārakaḥ ||81||

tejasā sūryasaṅkāśo nārado bhgavān muniḥ |

tamuvāca prayāgaṁ hi prayāga śṛṇu madvacaḥ ||82||

yadā tvaṁ brahmaṇā pūrvaṁ tīrtha rājaḥ kṛto bhuvi |

tadā tvaṁ balimādāya viṣṇuvākyapraṇoditaḥ ||83||

vrajaṁ gatvā stutiṁ kṛtvā dañḍavat patito bhuvi |

vrajas tavāpi rājā'yaṁ savatīrthottamottamaḥ ||84||

kiṁ na jānāsi māhātmyaṁ kathaṁ vismṛtavānasi |

tvaṁ tu devaiḥ kṛtastīrtho vrajaḥ śrī-kṛṣṇavigrahaḥ ||85||

evaṁ parājitastena nāradena mahātmanā |

prayāgaḥ pratyuvācedaṁ praṇamya prāṇjaliḥ sthitaḥ ||86||

māhātmyaṁ śrotukāmo'haṁ vrajasyātrāgataḥ prabho |

jāne tvāṁ nāradaṁ devaṁ śrī-kṛṣṇasya kalāmaham ||87||

nivasāmi sadaivātra sevāthaṁ rāmakṛṣṇayoḥ |

yaduktaṁ ca mayā deva tatsarvaṁ kṣamyatāṁ prabho ||88 ||

ity uktvā tīrtharājastu tatraivāntaradhīyata |

ācāryaṁ tuṣṭubuḥ sarve dhanyadhanyetivādinaḥ ||89||

mūrtirūpā triveṇīś ca mandire tatra saṁsthitā |

triveṇīḥ pratyuvācedaṁ śṛṇu nārada m eva caḥ ||90||

sarvatīrthāvagamanaṁ rādhākuṇḍe yadābhavat |

tadā kṛṣṇājñayāhaṁ ca rādhākuṇḍādihāgatā ||91||

sevārthaṁ baladevasya sadaivātra vasāmy aham |

antarbhūmyāṁ sthitāhaṁ vai tvadbhaktyā prakaṭābhavam ||92||

na me prākaṭyakālo'yamataś cāntarddadhāmi bhoḥ |

snātukāmo bhavedyastu so'tra me dhārayedrajaḥ ||93 ||

tasmai snānaphalaṁ sarvaṁ dāsye nāstyatra saṁśayaḥ |

ity uktāṁtarddadhe sāpi triveṇī bhagavat-priyā ||94||

ekadā dīkṣito yatra vedāntī tatra cāgataḥ |

sarva-śāstrārthatatvajño hyaparaḥ śaṅkaro yathā ||95||

vādaḥ pravartitas tasya dīkṣitena mahātmanā |

aikyameveti vedāntī dvaitameveti dīkṣitaḥ ||96||

eva pravadamānau tau śāstrāthāṁ cakrutus tadā |

yadyatpakṣamupādāya vedāntī bhāvate matam ||97||

tattacchāstramatenaiva khañḍayāmāsa dīkṣitaḥ |

( yathoktaṁ rāmāyaṇe - ekātmakatvājjahatī na sambhave

yathā rjahallakṣayayā virodhata ityādi )

vedāntī kathayāmāsa tattvamasyādikaṁ vacaḥ ||98||

tvaṁ padaṁ bhāṣate jīvaṁ tatpadaṁ brahmavācakam |

asītyetatpadenaiva hyai kyaṁ vai brahmajīvayoḥ ||99||

( yathoktaṁ rāmāyaṇe— so'yaṁ padārthāvivabhāgalakṣaṇā

yujyeta na tvaṁ padayoradoṣata ityādi )

bhāgatyāgena cātraiva lakṣaṇā kṛyate yudhaiḥ |

tadovāca mahāprājño nārāyaṇa udāradhīḥ ||100||

etacca dūṣyate vidvan bhāgatyāgādikaṁ vacaḥ |

( alpajño jīvaḥ sarvajño viṣṇuḥ etau sadā viruddhadharmiṇau na

viṣṇuralpajño bhacet na cāpi jīvaḥ sarvajño bhavet kathaṁ bhāgatyāgaḥ )

alpajñaś cāpi sarvajñaḥ svadharman na tyajet kvacit ||101 ||

bhāgatyāgaḥ kathaṁ tatra kartavyaḥ sarvadā budhaiḥ |

evaṁ parājītaḥ so vai vedāntī tamuvācaha ||102||

evaṁ cettarhi bho brahman mahāvākyaṁ vṛthā katham |

tamuvāca tadā śrīmān nārāyaṇa udāradhīḥ ||103||

śṛṇu vidvan pravakṣāmi mahāvākyaṁ vṛthā na hi |

antarārthaṁ tu ko vetti vinācāryaprasādataḥ ||104||

tasya tvamiti sambandho nityaṁ hi brahmajīvayoḥ |

deha dehītisambandhas tathā nityaṁ bhavettayoḥ ||105||

tena tatvamasītyādi vākyaṁ vede samāsthitaṁ |

dvaitaṁ hi vedasiddhānto naivādvaitaṁ tu karhicit ||106||

tac chrutvā praṇataḥ prāha vedāntī munisattamam |

anugṛhnīṣva māṁ deva śiṣyaṁ kurū mahāmune ||107||

anujagrāha taṁ śrīmān nārāyaṇa-mahāmuniḥ |

dīkṣāṁ dadau tadā tasmai tilakaṁ mālikāṁ tathā |

tataḥ prabhṛti tacchiṣyā vaiṣṇavā vahavo bhavan ||108||

kaścidvipro mahāprājño rāmānujamatānugaḥ |

mahābuddhi rmahāvidvān bahuśāstrārthatatvavit ||109||

samīpe vrajadeśasya vāsas tasya mahātmanaḥ |

tena pravartito vādo bhaṭṭanārāyaṇasya ca ||110||

śrībhaṭṭaḥ prāha śrī-kṛṣṇaṁ paratatvaṁ parātparam |

vipro nārāyaṇaṁ prāha rāmānujamatānugaḥ ||111||

nārāyaṇātprajāyante'vatārāḥ sarva eva hi |

tathāvatāraḥ śrī-kṛṣṇaḥ prakhyātaḥ pṛthivī-tale ||112||

bhaṭṭanārāyaṇaḥ prāha naivaṁ vaktuṁ tvamarhasi |

nārāyaṇasya kṛṣṇasya bhedo nāsti kadācana ||113||

tathāpi kṛṣṇaḥ sarveśaḥ śrī-nārāyaṇataḥ paraḥ |

vyāsena likhitaṁ sarvaṁ kṛṣṇastu bhagavān svayam ||114||

ata kṛṣṇātparaṁ tatvaṁ nāsti kiñcit kadācana |

kṛṣṇena darśitāḥ sarvaṁ pārśvagā vatsapālakaḥ ||1 15||

nārāyaṇasya rūpāhi vaneṣu parameṣṭhine |

nārāyaṇena kasmaicit kutra kṛṣṇāḥ pradarśitāḥ ||116||

vaktavyaṁ bhavatā kutra pramāṇaṁ tādṛśaṁ bhavet |

ataḥ parataraḥ sākṣāt kṛṣṇo nārāyaṇādapi ||117||

eka eva vane dṛṣṭaḥ śrī-kṛṣṇaḥ parameṣṭhinā |

nārāyaṇa-svarūpāstu vahavas tatra darśitāḥ ||118||

ya eka īśvāraḥ saiva vahavo naiva ceśvarāṁ |

tathāpi bhedaṁ brahmaṇaḥ vastubhedo yato nahi ||119||

rūpāṁtarāhi kṛṣṇyasya sarve nārāyaṇādayaḥ |

upāsanānukūlyena rahasyaṁ te pradarśitam ||120||

evaṁ vrajopi jñātavyo vaikuṇṭhāt parataḥ paraḥ |

lakṣmyā apyadhikā jñeyā śrīrādhā ca parātparā ||121||

( rādhayā mānalolāyāṁ prītyā kṛṣyastiraskṛtaḥ |

parihrāse'pi bhītāsīt rukmiṇī tu svayaṁ ramā )

lakṣmaṇādiṣu śeṣeṣu baladeva parātparaḥ |

sakhāyaś cāpi kṛṣṇasya pārṣadebhyaḥ parāḥ smṛtāḥ |

ityādi sarva-śāstreṣu nirṇayo nātra saṁśayaḥ ||123||

pratyuvāca tadā vipro rāmānujamatānugaḥ |

nārāyaṇa-samudbhūtā brahmarudrādidevatāḥ ||123||

sarveṣāmīśvarāḥ sākṣāt vaikuṇṭhādhipatiḥ prabhuḥ |

nārāyaṇo hi sarvatra gīyate munibhis tathā ||124||

kathaṁ tvayā mahābuddhe proktaḥ kṛṣṇaḥ parātparaḥ |

vaikuṇṭhādaparaṁ nānyaddhāma viṣṇoḥ parātparam ||125||

yatra nārāyaṇaḥ sākṣāt lakṣmyā saha virājate |

vedaiś ca pārṣadaiḥ sārddhaṁ prākṛtād maṇḍalādvahiḥ ||126||

yo'sau vrajastvayā prokto jambudvīpe virājñate |

vaikuṇṭhādadhikaḥ so'yaṁ kathaṁ bhavitumarhati ||127||

śrī-nārāyaṇa-bhaṭṭaś ca taṁ prāha prahasanniva |

śṛṇute'haṁ pravakṣāmi rahasyaṁ bhūmidurlabham ||128||

nārāyaṇasya bhakto'yaṁ nābhipadmasamudbhavaḥ |

brahmā jagadguruś cāpi kṛṣṇa-bhaktrato bhavat ||129||

tyaktvā nārāyaṇaṁ sākṣāt kayaṁ kṛṣṇāśritobhavat |

atastvayāpi jñātavyaḥ kṛṣṇaḥ sarveśvareśvaraḥ ||130||

vāmāṅge'pi sthitā bhaktā lakṣmīrnārāyaṇasya hi |

lakṣmīto na paraḥ kaś cit bhakto nārāyaṇasya hi ||131||

sāpi kṛtvā tapo nityaṁ lakṣmīḥ kṛṣṇaṁ hi vāñchati ||132||

kṛṣṇa-bhakte ṣu sarveṣu gopyaḥ sarvottamottamāḥ |

naiva gopyastu vāñchanti kṛṣṇādanyaṁ kadācana |

ato'nyat pravade brahman kiṁ pramāṇaṁ jagattraye ||133||

atha te'haṁ pravakṣāmi mahimānaṁ vrajasya ca |

sarvaśāsreṣu vikhyālo vaikuṇṭhādadhiko vrajaḥ ||134 ||

( mahārājādhirājo'yaṁ vaikuṇṭhe vartate hariḥ |

vraje sa bhagavān sākṣāt gopyā vaddha utūkhale |

śikhābandhanamantraiva gopībhiś ca kṛto hareḥ )

bakanāḍīti vikhyāto munirnilācale yadā |

śāpāt kākabhuśambhasya kākarūpo babhūva ca ||135||

śatayojana vistīrṇāṁ vapus tasya mahātmanaḥ |

vabhrāma sarva-lokeṣu sarvatīrtheṣu cāpi hi ||136||

śāpābhibhūtaḥ sa muniḥ kākarūpaṁ na tatyaje |

punarnāradasandeśāt prāgato mathurāṁ purīm ||137||

tadaiva laghurūpo'bhūt sa kākaḥ prākṛto yathā |

snānaṁ kṛtvā sthitas tatra kṛṣṇa-dhyāna-parāyaṇa |138||

tyaktvā dehaṁ tadā sadyo divyarūpo babhūva ha |

vaikuṇṭādāgatās taṁ vai netuṁ śrīviṣṇupārṣadāḥ ||139||

mahāvidyā tadā prāha hāhā kṛtvā punaḥ punaḥ |

vrajaṁ tyaktvā kathaṁ cāyaṁ muni kṛṣṇa-parāyaṇaḥ ||140||

vināparādhaṁ kṛṣṇasya vaikuṇṭhaṁ hi gamiṣyati |

yasmai bhaktāya kṛṣṇasya kṛpā pūrṇā na jāyate ||141||

vaikuṇṭhe vasatis tasya kiñcid dṛṭyabalokanāt |

vrajasthā bahu manyante vaikuṇṭhaṁ naiva kahicit ||142||

ayaṁ tu munivaryo hi kṛṣṇabhāktiratāḥ sadā |

naiva vāñchati vaikuṇṭhaṁ vraja eva vaset sadā ||143 |

tadaiva kṛṣṇacandro'pi prādurbhūtaḥ parātparaḥ |

uvāca ca mahāvidyāṁ pārṣadānāṁ ca śṛṇvatām ||144||

prasthāpayāmi naivāhaṁ vaikuṇṭhe munisattamam |

mahimā vraja-bhūmeś ca tvad vaktū mācchrāvito mayā ||145||

ity uktvā munimādāya kṛṣṇastvaṁtarddadhe prabhuḥ |

pārṣadāstu gatāḥ sarve vaikuṇṭhaṁ te yathāgatam ||146||

ato vrajasya mahimā vaikuṇṭhādadhiko mataḥ |

baladevasya mahimā rahasye kathitaḥ sphuṭaḥ ||147||

( śrutirūpā jayāti te indirā lakṣmīḥ vraje sevate

vaikuṇṭhe tu lakṣmīḥ svāminī asti ato vrajasyādhikam )

dharaṇaṁ śeṣasaṁvāde sarvatra vidito janaiḥ |

śrīmad-bhāgavate cāpi kālindyāḥ prārthito valaḥ ||148||

rāma rāma mahāvāho na jāne tava vikramam |

yasyaikāṁśena vidhṛtā jagatī jagataḥ pate ||49||

( ekāṁśeneti śeṣeṇa vyākhyānaṁ tatra jāyate )

aṁśāḥ śeṣā hyanantāś ca teṣāmaṁśī valaḥ smṛtaḥ |

baladevarahasye— saccidānandarūpo'yaṁ baladevaḥ smṛto budhaiḥ ||150||

sañdeśe vāsudevo'yaṁ cidaṁśe svayam eva hi |

ānandāṁśe ca rādhā syāt hlādinī śaktiruttamā ||151||

lakṣmīto'pyadhikā rādhā gīyate tatra tatra hi |

sarvalākṣmīmayī sarvakāntiḥ saṁmohinī parā ||152||

ityādi vacanaṁ tantre jāgarūkaṁ na saṁśayaḥ |

brahmavaivartake cāpi vyāsena likhitaṁ sphuṭam ||153||

kṛṣṇāṅgādabhavadviṣṇu rādhāṅgādabhavadramā |

gaṅgāto'pyadhikā proktā kālindī vraja-maṇḍale ||154||

śrīvārāhapurāṇe'pi śrīvārāhavaco yathā |

gaṅgāśataguṇā proktā māthure mama maṇḍale ||

kālindī saṁsthitā devī nātra kāryā vicāraṇā |

ityādi vacanaṁ sarvaṁ smaraṇīyaṁ sadā budhaiḥ ||155||

vrajaṁ tu darśayiṣyāmi yadi te saṁśayo hṛdi |

kiñtu vai carmadṛṣṭīnāṁ naiva dṛśyo yathārthataḥ ||156||

draṣṭavyo divyadṛṣṭyaiva tvayā'yaṁ vraja-maṇḍalaḥ |

rajo dhāraya veṇyāstvaṁ darśanārthaṁ vrajasya ca ||157||

ity uktvā taṁ rajo datvā darśayāmāsa nāradaḥ |

sarvataḥ kāñcanīṁ bhūmiṁ divyaratnasthalamayam ||158||

kālindīṁ divyasopānāṁ ratnadhātumayān girīn |

vṛkṣān svarṇamayān sarvān ratnapuṣpaphalānvitān ||159||

muktājālamayāḥ śākhāḥ darśayāmāsa nāradaḥ |

divyasopānasaṁpannān kuṇḍāṁs tatra dadarśaha ||160||

vismayaṁ gatavān vipro rāmānujamatānugaḥ |

vaikuṇṭhopāsako nityaṁ kṛṣṇa-dhyānarato bhavat ||161||

kaścidvipro bravīttatra śrīrāmaḥ parataḥ paraḥ |

sarvamuktiprado devastārako bhagavān hariḥ ||162||

pārvatīṁ prati kailāse śivasya vacanaṁ yathā |

rāmarāmeti rāmeti rame rāme mano rame |

sahasra nāmatātulyaṁ rāmanāma varānane |

tārako bhagavān rāmaḥ prasiddho vedatantrayoḥ ||164||

sarvanāmādhirājaṁ hi yasya nāma smṛtaṁ budhaiḥ |

punarjagāda taṁ vipraṁ śrīmad-bhāskara-nandanaḥ ||165||

paripūrṇatamaḥ kṛṣṇaḥ pūrṇo rāmo na saṁśayaḥ |

rāmādyā avatārāś ca śrī-kṛṣṇe līnatāngatāḥ ||166||

premabhaktipradaḥ kṛṣṇaḥ rāmo muktipradaḥ smṛtaḥ |

vārāhaḥ prāha mathurāmāhātmye dharaṇīṁ prati ||167||

tārakājjāyate muktiḥ premabhaktistu pārakāt |

pārakaḥ kathitaḥ kṛṣṇastārako rāma eva hi ||168||

rāmāyaṇe yathā proktaṁ ślokaṁ vai darśayāmy aham |

āloḍhyākhilavedarāśimakhilaṁ yattārakaṁ brahma tat ||169||

rāmo viṣṇu rahasyamūrtiriti yo vijñāna-bhūteśvarāḥ |

uddhṛtyākhila sārasambhṛtamidaṁ saṅkṣepataḥ prasphuṭaṁ ||

śrīrāmasya nigūḍhatatvamakhilaṁ prāha priyāyai bhavaḥ |

rāmasya tārakatvaṁ hi jñāyate'nena niścitam | 170||

pārakatve'pi kṛṣṇasya pramāṇaṁ gautamīyake |

pārakaḥ pāvano haṁso haṁsārūḍho jagatpatiḥ ||171 ||

bhaktiḥ śreṣṭhā yathā mukteḥ kṛṣṇo rāmāttathaiva hi |

muktiṁ dāsīṁ dadau bhaktyai pādme ceyaṁ kathāsthitā ||

trisahasra nāma tulyaṁ kṛṣṇa nāma na saṁśayaḥ ||173||

śatāvṛttisahasraistu nāmabhiryat bhavetphalam |

rādhākṛṣṇe'ti prajapan tatprāpnoti sudhīrnaraḥ ||174||

ityādi bahuśaḥ prāha śrīmad-bhāskara-nandanaḥ |

evaṁ nārāyaṇo bhaṭṭo vijayaṁ prāptavān prabhuḥ ||175||

prasannaś ca sarvai vipro rāmānujamatānugaḥ |

praṇamya nāradaṁ prāha dhanyo'si munisattama ||176 |

sarveṣāṁ saṁpradāyānāṁ nāradaḥ prathamo guruḥ |

tvamevārhasi devarṣe mataṁ sarvaṁ prakāśitam ||177||

idānīṁ viprarūpeṇa śrī-kṛṣṇopasako bhavān |

vastu gatyā na bhedo'sti kṛṣṇe nārāyaṇe tathā ||178||

ityukvā saṅgato vipro praṇamya munisattamam |

vraje bhaktiṁ prakurvāṇaḥ kṛṣṇa kṛṣṇe'ti kīrtayan ||179 ||

vraje tu vaiṣṇavāḥ sarve śrībhaṭṭena kṛta janāḥ |

nāstikā api ye jīvāste'pi kṛṣṇa-parāyaṇāḥ ||180||

smārtāś ca nirjitāḥ sarve janmāṣṭamyādi nirṇaye |

līlā bahuvidhāstvevaṁ nāradasya mahātmanaḥ ||181||

mānuṣaṁ vapurāsthāya carato vraja-maṇḍale |

ko naraḥ sakalaṁ tasya caritaṁ vaktumarhati |

kiñcit kiñcit mayā proktaṁ yathā jñānaṁ yathā matiḥ ||182||

athānyacca pravakṣāmi prasaṅgaṁ brahmacāriṇaḥ |

yacchrutaṁ yatra kutrāpi na jāṇai sādhvasādhu vā ||

śrīkuṇḍe caikadāsthāya dhyānastimitalocanaḥ |

kṛṣṇadāsabrahmacārī śrīmanmadanamohanam ||183||

sevamānaḥ sadā bhaktyā paraṁ dhāma jagāmaha |

bhaṭṭo nārāyaṇas tatra sarvaiś ca vaiṣṇavais tadā ||184||

utsavaṁ kārayāmāsa prītyā ca brahmacāriṇaḥ |

sarve te vaiṣṇavāḥ procurbhaṭṭaṁ prāñjalayas tadā ||185||

rādhāmohanasevāṁ tvaṁ kurū brahman mahāmate |

tvadanyo na mahāprājña śiṣyo vai brahmacāriṇaḥ ||186||

tvadadhīnohi sarvo'yaṁ mandiro mohanasya ca |

nārāyaṇas tadā prāha vāḍhamuktṁa na saṁśayaḥ ||187||

ṛṇaṁ vāpi dhanaṁ vāpi sarvaṁ me brahmacāriṇaḥ |

tathāpyahaṁ prasannosmi mohanaṁ sevayantu te ||188||

gosvāmyanumatā ye vai vaiṣṇavāḥ saṁpradāyinaḥ |

ahaṁ tu baladevasya sevāyāṁ vyagramānasaḥ ||189 ||

lāḍileyasya kṛṣṇasya lāḍalīlālayorāpi |

ity uktvā dīkṣitāḥ śrīmān ārāttiṁ kṛtavān prabhoḥ ||190||

praṇamya mohanaṁ sveṣṭaṁ gṛhītvājñāṁ svayaṁ prabhoḥ |

vaiṣṇavān kathayāmāsa sevanaṁ kartmarhatha ||191||

tataḥ prabhṛti deveśaṁ sevaṁte vaiṣṇavāś ca te |

jānhavāśikṣitā ye vai jīvagosvāmīsanmatāḥ ||192||

baladevāṁśasambhūto nityānandaḥ prabhurmahān |

śṛṅgāravaṭe tasya sthitirāsinmahātmanaḥ ||193||

vahūnāṁ vaiṣṇavānāṁ ca sa guruḥ sarvato mataḥ |

nityānandasya bhāryāsīt jānhavā nāma viśrutā ||194||

( nityānandāṁ yadā rāmo revatī jānhavā tadā )

tasyāḥ śiśyaś ca ye te vai jānhavāśikṣitāḥ smṛtāḥ |

teṣāṁ hi vaṁśajāste vai sevante mohanaṁ tu ye ||195||

āyeṣāṁ vaiṣṇavānāṁ ca sañmataḥ sa babhūva ha |

arhanti vaiṣṇavāḥ sarve kṛṣṇasevāṁ na saṁśayaḥ ||196||

yuktaṁ kṛtaṁ tu bhaṭṭena mamatvaṁ tasya naiva hi |

brahmacāriprasaṅge'smin sañdehastu mamā'pi hi |

yatra kutra śrutaṁ caitat likhitaṁ na vicāritam ||197||

atha nārāyaṇaḥ śrīmān sañketasthalamāsthitaḥ |

rāsotsavaṁ sadā paśyat gopī-bhāvena tadgataḥ ||

śrīrādhākṛpayā sākṣāt nityalīlāṁ dadarśaha ||198||

yatra yatra sa cakāra mādhavaḥ śrīgaṇena saha rāsa-maṇḍalam |

tatra tatra sa ca bhāskarātmajaḥ śrīvapurdhṛk jagāma maṇḍale ||199||

iti śrī-nāradāvatāra-nārāyaṇa-bhaṭṭācārya-kulodbhava-gosvāmī-śrī-raghunāthā

tmaja gosvāmī-jānakī-prasāda-viracite śrī-nārāyaṇa-bhaṭṭācārya

caritāmṛte caturtha āsvādaḥ |||4|||

—o)0(o—

(5)

ekadā dīkṣitaḥ śrīmān gopī-veśaṁ samāsthitaḥ |

gato gaganamārgeṇa lepanākhyaṁ vanaṁ muniḥ ||1||

tatra gopī-kadambaṁ sa dadarśa muni sattamaḥ |

śrī-kṛṣṇārthaṁ prakurvantaṁ gharṣitaṁ candanaṁ bahu ||2||

kācidgopī tadovāca muniṁ dṛṣṭvā tathāvidham |

naveyaṁ gopikā gopyaḥ sevārthaṁ samupāgatā || 3||

vayaṁ kurmo yathā sevāmeṣā kartuṁ tathārhati |

kayāciccandanaṁ dattaṁ kayācit keṣāraṁ tathā ||4||

gharṣayeti tathā coktaṁ kṛṣṇalepārtham eva hi |

gopī-veṣo munis tatra jagharṣa bahucandanam ||5||

gopikāḥ pātramādāya jagṛhuś candanaṁ ca tat |

na ko'pi dṛśyate tatra kṣaṇamātreṇa nāradaḥ ||6||

vanaṁ praṇamya śirasā hyuccagrāmaṁ jagāmaha |

ekadā vaiṣṇavaiḥ sārddhaṁ gato govardhanaṁ girim ||7||

govardhanagireḥ pūjāṁ kurvanti vrajavāsinaḥ |

nārado dīkṣitaḥ śrīmān vaiṣṇavān pratyuvācaha ||8||

eṣaḥ govardhanaḥ sākṣāt kṛṣṇa eva na saṁśayaḥ |

tathaṁeva mānasīgaṅgā gaṅgaivāsti payomayī ||9||

vaiṣṇavāś ca tadā procuḥ kathaṁ dṛśyo bhavecca naḥ |

nārāyaṇas tadovāca rajo dhāryaṁ hi cattuṣi ||10||

tathaiva ca kṛtaṁ sarvai vaiṣṇavairbhaktitatparaiḥ |

kṣaṇamātreṇā te sarve daddaśuḥ kṛṣṇavigraham ||11||

govardhanaṁ prakurvantaṁ bhojanaṁ nijahas tataḥ |

divyarūpāṁś ca dadṛśuḥ sarvān tai vrajavāsinaḥ ||12||

mānasīṁ dadṛśur gaṅgāṁ payaḥ kallolaśālinīm |

ratnasopānasampannāṁ svarṇavṛkṣataṭīṁ śubhām ||13||

sadyo' ntardadhire sarve girigovardhānaḥ sthitaḥ |

kṛtvā pradakṣiṇāṁ sarve vaiṣṇavā nāradānugāḥ ||14||

girigovardhanāt pūrvaṁ gatāś candrasarovaram |

tatra kolāhalaṁ śrutvā kṣaṇamātraṁ samāsthitāḥ ||15||

svarlokādāgatāḥ sarve devā indrapurogamāḥ |

kurvanti parito devā śabdaṁ jayajayeti taṁ ||16||

tatas tatrāyayurgāvaḥ govṛṣāś ca samāgatāḥ |

gopa āyānti gomadhye veṇuvādanatatparāḥ ||17||

tanmadhye dṛśyate śrīmān gopaveṣadharo hariḥ |

pītavāsā ghanaśyāmo vanamālāvibhūṣitaḥ ||18||

godhūlidhūṣitavapūrbaladevena saṁyutaḥ |

taṁ dṛṣtvā devatāḥ sarvāstuṣṭuburvividhaiḥ stavaiḥ ||19||

jalaṁ pibanti gāvaś ca tasmiś candrasarovare |

śrī-nārāyaṇa-bhaṭṭaś ca darśayāmāsa vaiṣṇavān ||20||

praṇemurvaiṣṇavāḥ sarve nāradaś ca munīśvaraḥ |

praṇanāma hariṁ tāvat sarve'ntarddadhire tataḥ ||21||

ekadā dīkṣitaḥ śrīmān saṅketasthalamāsthitaḥ |

śrīrādhāramaṇo yatra nityaṁ sthāne virājate ||22||

kārtikyāṁ pūrṇimāyāṁ ca tatra bhāskara-nandanaḥ |

rāsalīlānukaraṇaṁ kārayāmāsa bhaktitaḥ ||23||

tatsukhaṁ darśayāmāsa lokebhyo'pi samaṁ tataḥ |

śrīrādhāramaṇas tatra nārāyaṇamuvācaha ||24||

prasanno'haṁ ca devarṣe tva me bhaktottamaḥ priyaḥ |

mama līlākathāṁ pūrvāṁ tvaṁ hi gayasva dīkṣita ||25||

tadā nārāyaṇo bhaṭṭaḥ pañcādhyāyīṁ jagau muniḥ |

vyākhyāṁ ca kṛtavāṁs tasyāḥ premapūrṇa suvistarām ||26||

śrutvā śrīiramaṇaḥ kṛṣṇāḥ svayam eva pluto bhavat |

ājñāpayāmāsa mudā saṁtuṣṭāṁ'smi tavānagha ||27||

śrīmad-bhāgavataṁ sarvaṁ vyākhyāṁ hi munisattama |

tvatsamo nāparo me'sti rahasyajño bhuvaḥ sthale ||28||

tvanmukhādaparaṁ kiñciccaritraṁ me prakāśaya |

mama cātipriyaṁ bhūyāccaritraṁ nātra saṁśayaḥ ||29||

tadā nārāyaṇo bhaṭṭaṣṭīkāṁ bhāgavatasya ca |

rasikāhlādinīṁ nāma cakre kṛṣṇapraṇoditaḥ ||30||

tataḥ premāṅkuraṁ nāma nāṭakaṁ kṛtavān muniḥ |

anye ca vahavo granthāḥ nārāyaṇa-vinirmitāḥ ||31||

yatra kṛṣṇasya janmādi līlāḥ sarvāḥ prakīrtitāḥ |

dānalīlā ca kṛṣṇasya gopīnāṁ ca parasparam ||32||

haṭhena rodhanaṁ cāpi gālīdānaṁ parasparam |

gopīnāṁ ca parājayaḥ gālīmiṣeṇa tatra hi |

antaḥ prītirvahiḥ krodho bhāṁḍavisphoṭanaṁ tathā || 33||

daghno viluṁṭhanaṁ cāpi gopīnāṁ ca parājayaḥ |

( gopikāvijayaḥ kvāpi śrī-kṛṣṇasya parājayaḥ )

gālīmiṣeṇa kṛṣṇasya saṅketakathanaṁ tathā ||34||

gopālairbahubhiḥ sārddhāmidānīṁ garvito'si re |

ekāki militaś cettvaṁ tadā dhūrtaśiromaṇe |

sakhīgirisamīpe te kariṣye mukhamaṇḍanam |

cahumuṣṭiprahāreṇa saralastvaṁ bhaviṣyasi ||36 ||

āgamiṣyāmyahaṁ nūnaṁ tatra tvaṁ kiṁ kariṣyasi |

ityevaṁ kṛṣṇasaṁvādo gopībhis tatra kīrtitaḥ ||37||

kuṇḍe kuṇḍe ca yā līlā likhitā patra vistarāt |

vanalīlā tathā proktā sāṁjḥikā racanotsave ||38||

puṣpāvacayanaṁ cāpi sakhībhiḥ saha rādhayā |

śrī-kṛṣṇaḥ kṛvatām kvāpi rasikāṇāṁ śiromaṇiḥ |

nikuṇjaracanā cāpi sakhībhiś ca kṛtā yathā ||39||

vihāraś ca nikuṇjeṣu śrīrādhāramaṇasya yaḥ |

nikuṇjabhedā vahavas tatra tatrādhikāritā ||40||

gopīnāṁ tu krameṇaiva likhitā tatra tatra hi |

nikuṇjadvāramāsthāya śrī-kṛṣṇaguṇākīrtanam ||41||

śukena vai kṣārikayā śrīrādhāguṇakīrtanam |

ityādi bahudhā proktā līlā premākhyanaṭake ||42||

ekadā vaiṣṇavaiḥ sārddhaṁ nandagrāmaṁ gato vībhuḥ |

giriṁ pradakṣiṇīkṛtya natvā śrīnandanandanam ||43||

stutvā stotreṇa tatraiva nandadvāri samāsthitaḥ |

akasmāntatra śruśrāva parvate'laukikīṁ giram ||44||

divārūḍhaṁ ghanasyāma prātarāśāthāmehi bhoḥ |

pratyuttaramabhūttadvadāgacchāmīti tadvane ||45||

śrutvā tadvaiṣṇavāḥ sarve diśaḥ sarvā vyalokayan |

śrīmannārāyaṇācāryaḥ premapūrṇo bhavattataḥ ||46||

uvāca vaiṣṇavān sarvān jñātaṁ kiñcidihādbhutam |

śrī-kṛṣṇo bhagavānatra nityaṁ līlāṁ karoti hi ||47||

prātarāṣāya govindo hyatrāhūto yaśodayā |

ekākī caikadā bhaṭṭo varasānau gato muniḥ ||48||

tatraikā gurjarī prāha gṛhāmāgaccha me prabho |

dadhi te'haṁ pradāsyāmi bhogārthaṁ rāmakṛṣṇayoḥ ||49||

navapātre dhṛtaṁ miṣṭaṁ yatnātsaṁsādhitaṁ mayā |

baladevasya bhogārthaṁ lāḍaleyasya caiva hi ||50||

śrutvā bhaṭṭo'pi bhāvena prokta tadvacanaṁ tatāḥ |

tasyā mārgeṇa gatavān tadgṛhaṁ nirmalaṁ mahat ||51||

aṅgaṇe kanyakā kācit śaraccandraśatānanā |

pradakṣiṇāṁ prakurvanti tulasyāś ca punaḥ punaḥ ||52 ||

provāca dīkṣitaṁ sā ca atrāgaccha dvijottama |

dadhi tubhyaṁ pradāsyāmi nityaṁ nitya na saṁśayaḥ ||53||

lāḍaleyasya vai mālāṁ prasādaṁ me prayaccha bhoḥ |

prātarānīya dāsthāmītyuktvā bhaṭṭaḥ sthitas tataḥ ||54||

tadgopikā samānītaṁ gṛhītvā dadhi bhājanam |

gantuṁ kṛtamatirdvāri kṣaṇamātraṁ sthito'bhavat ||55||

tāvaddadarśa tāṁ kāyāṁ śrīrādhāṁ kīrtinandanīm |

kīrtiṁ tāṁ gopikāṁ tadvat tat sakhīrlalitādikāḥ ||56||

dṛṣṭvā praṇamya bhaṭṭo'pi stuti kartuṁ pracakrame |

sadyo' ntarddadhire sarvās tadgṛhaṁ ca tathaiva hi ||57||

gṛhītvā dadhi bhaṭṭo'pi mandiraṁ samupeyivān |

rājabhogasya belāyāmarpayāmāsa taddadhi ||58 ||

tatsamaṁ nāparaṁ kiñcit dadhi lokatraye'pi hi |

ekadā vaiṣṇavāḥ sarve śrīrādhā darśanotsukāḥ ||59||

bhaṭṭaṁ cānugatā draṣṭuṁ navamyāṁ holikotsavam |

nandagrāmātsamāgatya sthitā gopālavālakāḥ ||60||

vāditrāṇi vicitrāṇi vādayantaḥ samantataḥ |

gāyantaś cāpi hṛṣyanto vadantaś ca yathāmana ||61||

recakāni vicitrāṇi haste nītvā punaḥ punaḥ |

dhūlikāpoṭikākṣepaṁ saṁhataś ca pade pade ||62||

kuṅkumāktamukhāḥ sarve vṛkṣaśākhādharās tathaḥ |

holikā harṣasaṁpannā vṛddhāś ca taruṇāś ca te ||63||

ekasvabhāvasaṁpannā ekaveṣāḥ samutsukāḥ |

varasānau samāgatya kurvanto holikotsavam ||67||

varasānoḥ striyaḥ sarvāḥ nānāveṣadharā carāḥ |

ādāya laṣṭhikāṁ haste harṣāttatra samāyayuḥ ||68||

kāścidraṅgaṁ samādāya sthitā gopī samutsukā |

kācit kuṅkumapātraṁ ca gṛhītvā dhāvatī pathi || 69||

gāṁyatyaś ca prahṛṣyaṁtyo mārge mārge purastriyaḥ |

kecicchrīghraṁ pradhāvanti mandiraṁ darśanotsukāḥ ||70||

kṛtvā ca darśanaṁ kecit sopānebhyaḥ samaṁtataḥ |

avatīrya janāḥ sarve strī bāla sthavarādayaḥ ||71||

paśyanto holikotsāhaṁ vicaraṁta itas tataḥ |

gopālā harṣitāḥ sarve nandagrāmanivāsinaḥ ||

gopāś ca saṁhatāḥ sarvā varasānupurasthayāḥ |

parasparaṁ prakurvanti holikā maṅgalotsavam ||72||

śrīmannārāyaṇācāryo mandire samupasthitaḥ |

lāḍalīlāladevasya śṛṅgāraṁ sa cakāra ha |

pūjayitvā vidhānena dhūgdīpādibhis tadā ||

samarpya bhogān vividhānārāttiṁ kṛtavāṁś ca saḥ |

śrī-nārāyaṇa-dāsaś ca paricaryāparāyaṇaḥ ||73||

tatrānandaṁ prapaśyaṁto vaiṣṇavāḥ samupasthitāḥ |

striyo bālāś ca vṛddhāś ca praṇayanto hariṁ prabhum ||74||

vikīryamāṇā raṅgaiś ca kuṅkumaiś ca samantataḥ |

samājas tatra saṁjātaḥ parasparamudāvahaḥ ||75||

nandagrāma vṛhatsānu-puramandiravāsinām |

dṛṣṭvānandaṁ ca tatratyaṁ śrīmad-bhāskara-nandanaḥ ||76||

bhavatyā praṇamya deveśaṁ mandiradvāramāgataḥ |

varasānupure jātaṁ dadarśa holikotsavam ||77||

vaiṣṇavākathayāmāsa paśyadhvaṁ kautukaṁ mahat |

samāje holikotsāhe sthitā yatra purastriyaḥ ||78||

nandagrāmasya gopā ye kurvanti holikotsavam |

vaiṣṇavās tatra dadṛśurācāryānugrahāttataḥ ||79||

sasakhau rāmakṛṣṇau ca gopamadhye samāsthitāau |

suvarṇarecikā has tau kuṅkumāktau manoharau ||80||

gopī-madhye ca dadṛśuḥ śrīrādhāṁ sumanoharām |

raṅgakuṅkumahastāṁ ca sakhībhiḥ parivāritām ||81||

tadṛṣṭvā vaiṣṇavāḥ sarve praṇamya ca punaḥ punaḥ |

nārāyaṇaṁ praṇemuste yena sandarśito hariḥ ||82||

samāpya līlāṁ te sarve svaṁ svaṁ dhāma yayus tataḥ |

nārāyaṇo'pi taddhyāyannuccagrāmaṁ gato muniḥ ||83||

ekadā vaiṣṇavāḥ sarve deśāntaranivāsinaḥ |

vanaṁ hi gahvaraṁ draṣṭuṁ vijñapti cakrire prabhoḥ || 84||

śrī-nārāyaṇa-bhaṭṭasya samavetāḥ samutsukāḥ |

ācāryo darśanārthāya nityaṁ gacchati gahvaram ||85||

tamanu prāvrajan sarve gahvaraṁ hi vanottamam |

dṛṣṭva harṣaṁ gatāḥ sarve bahuvṛkṣākulaṁ vanam ||86||

sarvataḥ parvatākrāṁtaṁ madhye caikaṁ sarovaram |

ekas tatrāgato'kasmāt siṁhaḥ krūro bhayaṅkaraḥ ||87||

samīpamagamattatra yatra te vaiṣṇavāḥ sthitāḥ |

taṁ dṛṣṭvā tatrasuḥ sarve dhāvamānā itas tataḥ ||88||

nārāyaṇas tadā prāha bhītāḥ kiṁ vaiṣṇavā vane |

nivasānti mahābhāgā nānārūpās tapodhanāḥ ||89||

ity uktvā siṁhamayāha rādhe rādhe vadasva bhoḥ |

hastaṁ tacchirasi nyasya hyabhīto munisattamaḥ ||90||

siṁho'pi natvā caraṇau gatas tasmādvanāntaram |

kṣaṇamātreṇa tatraiva siṁhaḥ pañcatvamāvaha ||91||

divyarūpo vimānastho gato muktipadamayam |

vaiṣṇavāś caritaṁ dṛṣṭvā hyāścaryaṁ lebhire param ||92||

ekadā dīkṣitaḥ śrīmānuccagrāmaṁ samāsthitaḥ |

dehakuṇḍasamīpastha aṭorākhye girau vare || 93||

godohanaṁ prakurvaṁtaṁ gopaputraṁ dadarśaha |

kācidgopī ca taruṇī vatsaṁ jagrāha yatnataḥ ||94||

godohanakaro gopastāmuvāca hasanniha |

nāgamiṣyāmyahaṁ prātaḥ godohanakṛte tava ||95||

pratijñātaṁ na me dattaṁ tvayā bhāmini kiñcana |

sā ca gopī tadā prāha dāsye sarvaṁ na saṁśayaḥ ||96||

sāyaṁ me gṛhāmāgaccha dāsye tvāṁ navanītakam |

miśrikāmiśritaṁ divyaṁ pratijñātaṁ hi yacca tat ||97||

tac chrutvā prahasan gopaḥ kiśoro gatavāṁs tataḥ |

sā ca gopī gatā tadvad dugdhamādāya vai gṛham ||98||

śrī-nārāyaṇa-bhaṭṭaś ca dhyānaṁstimitalocanaḥ |

lalitāṁ gopikāṁ tāṁ ca gopaṁ kṛṣṇaṁ dadarśaha ||99||

ekadā gopī-kārūpaṁ kṛtvā nārāyaṇo muniḥ |

kālindyā nikaṭe sthānaṁ vṛndāraṇye jagāmaha ||100||

yatraiva bhagavān kṛṣṇo rāsalīlāṁ karoti hi |

puṁsā naiva gatiryatra puṁ bhāvena kathaṁcanaḥ ||101 ||

gopī-rūpo munis tatra vīṇāhasto vyadṛśyata |

taṁ dṛṣṭvā gopikāḥ sarvā ehyehītyavruvaṁs tadā ||102||

upavīṇaya deveśaṁ śrīrādhāramaṇaṁ prabhum |

kṛtānjalipuṭo bhaṭṭo niṣasāda tadājñayā |

tadopavīṇayāmāsa nāradaḥ strīvapurdharaḥ ||103||

gopyo gānaṁ tadā cakruḥ praseno bhagavānabhūt |

varaṁ dadau dīkṣitāya paśya līlā sadā mama ||104||

punaṁratarddadhe sarvaḥ sakṛṣṇo rāsa-maṇḍalaḥ |

nārado'pi munis tatra praṇamya jagadīśvaram ||105||

punarjagāma vegena hyuccagrāmaṁ nijaṁ tataḥ |

evaṁ bahuvidhāṁ līlāṁ paśyan kṛṣṇasya nityāśaḥ ||106||

divyarūpo muniṣreṣṭho mānuṣaṁ rūpamāsthitaḥ |

līlā nityā vrajo nityo divyarūpo na saṁśayaḥ ||107||

divyadṛṣṭyai va dṛśyeta na dṛśyaś carmacakṣuṣā |

kiñtu prākṛtadṛṣṭīnāṁ prākṛto dṛśyate nṛṇām ||108||

kalpavṛkṣa ivaicāyaṁ nānāścaryaprado nṛṇām |

ācāryakṛpayā sarvairyathārtho dṛśyate vrajaḥ ||109||

ācāryau hi sadā sevyo vrajadarśanakāṅkṣibhiḥ |

upāyo nāparo hyatra samīcīno na saṁśayaḥ ||110||

athaiko brāhmaṇo bhaktas tatrāsodvaiśṇavo mahān |

bhāṣāpadyai savividhair nityaṁ stauti sma keśavam ||111||

sūradāsāhvayo dhīmān uccagrāme sa āgataḥ |

dadarśa samupāsīnaṁ vrajācāryaṁ munīśvaram ||112 ||

sūras taṁ śrāvayāmāsa kṛṣṇa-līlāmayaṁ padam |

śrī-nārāyaṇa-bhaṭṭaṁ ca tuṣṭāva prītamānasaḥ ||113||

tamuvāca mahaprājñaḥ śrībhaṭṭo jñānenāṁ varāḥ |

kṛṣṇa-bhakta prasanno'smi varaṁ vruhi dadāmi te ||114||

sūradāsas tadā prāha kṛtānjalipuṭaḥ śanaiḥ |

nārado bhagāvān sākṣāt jñāto'si munisattama ||115||

jagatāmupakārāya mānuṣaṁ vapurāsthitaḥ |

upadeśakaro nityaṁ kṛṣṇa eva na saṁśayaḥ ||116||

ācchāryo bhagavān sākṣāditi me niścitā matiḥ |

vijñaptiṁ śṛṇu me svāmin kṛpāṁ kurū mamopari ||117||

adhunā kṛṣṇacandro hi vartate kutraṁ tadvada |

kathaṁ me darśanaṁ bhūyājjanmāndhasya jagadguro ||118||

śrī-nārāyaṇa-bhaṭṭaś ca vrajācārya uvāca tam |

adhunaiva gataḥ kṛṣṇaḥ sakhīgiri samīpataḥ ||119||

varasānusamīpe hi cārayan gāḥ sahānugaiḥ |

tvaṁ gaccha varasānuṁ hi yadi te darśane manaḥ || 220||

kiyaddūre'dhunā mārge gopālastvāṁ miliṣyati |

tac chrutvā sūradāso'pi natvā bhaṭṭa munīśvaram ||121||

mārgaṁ tadaiva jagrāha varasānormahāmanāḥ |

kiyaddūragataṁ sūra uccagrāmācchanaiḥ śanaiḥ ||122||

śabdaṁ śruśrāva hehīti gīpavaryasya dhāvataḥ |

tac chrutvā sūradāso'pi mārge sthitvā vravīdvacaḥ ||123||

he hi śābdaḥ kṛtaḥ kena mārgaṁ me bhaṇyatāmitaḥ |

gopālas tamuvācedaṁ sanmukhe mārga eva hi ||124||

punaḥ provāca taṁ sūro hastaṁ datvā nayasva mām |

andho'haṁ naiva paśyāmi mārgaṁ gartadidūṣitam ||125||

gopālo'pi tadāgatya hastaṁ datvā prayatnataḥ |

mārge nītvā ca taṁ sūraṁ gacchasveti tadāvravīt ||126||

tadā taddhastasaṁsparśāt sūro jāta sulocanaḥ |

tato dadarśa gopālaṁ syāmasundaravigraham ||127||

hastāddhastaṁ samākṛṣya dudrāva śrīharis tataḥ |

gāvo gacchanti me ceti proktvā sūraṁ giriṁ prati ||128||

sūras tamanududrāva naiva prāpa kathaṁcana |

na ca gāvastu dṛśyante na gopālo'pi tatra hi ||129||

varasānau gataḥ sūro girimārūrūhe tadā |

naiva gāvo'pi dṛśyante caturdikṣu samantataḥ ||130||

papraccha manujān sūro gāvaḥ kutra gatā iti |

gopālo'pi gataḥ kutra śyāmasundarvigrahaḥ ||131 ||

janāḥ procus tadā taṁ vai naiva kālo gavāmayam |

kathaṁ bhrānto 'si sūra tvaṁ tava kiṁ dṛśyate'dhunā ||132||

sūradāso'pi taṁ jñātvā gopālaṁ śrīhariṁ param |

uvāca praṇayāttaṁ vai kiñcit kupitamānasaḥ ||133||

hastamākṛṣya yāto'si jñātvā māṁ nirvalaṁ prabho |

hṛdayādyāsyase deva pauruṣaṁ gaṇaye tadā ||134||

tvāṁ dṛṣṭvā naiva paśyāmi prākṛtaṁ mānuṣaṁ prabho |

ato'ndhaṁ kurū māṁ deva yathā pūrvaṁ namo'stu te ||135||

ity uktvā sūradāso'pi yathā pūrvo'bhavaddvijaḥ |

jage śrī-kṛṣṇacandrasya nānālīlāmayaṁ padam ||136||

nāgājirvaiṣṇavaś caiko viraktānāṁ sa cāgraṇīḥ |

anye mahānubhāvāś ca haridāsādayo pare ||137||

āgacchanti sma vahavo veṇīdarśanakāṅkṣiṇaḥ |

samājaḥ sumahānāsīdekadā devamandire ||138||

tanmadhye śuśubhe prājñaḥ śrīmad-bhāskara-nandanaḥ |

baladevāgrataḥ sarve militā jñānināṁ varāḥ ||139||

cakruḥ sarve militvātha śrī-kṛṣṇaguṇakīrtanam |

dāmodaro'tha gosvāmī puṣpamālādikaṁ bahu |

baladevaprasādaṁ sa sarvebhyaḥ pradadau mudā ||140||

maandire sansthitāḥ sarve tanmadhye dīkṣitaḥ sthitaḥ |

gopālopi mahāprājño bhaṭṭo bhāskarasambhavaḥ ||141||

vahavo vaiṣṇavās tatra mandire samupāgatāḥ |

prapaccha vrajamāhātmyaṁ kaścidvai vaiṣṇavottamaḥ ||142||

kaścitpapraccha kṛṣṇasya rahasyaṁ bhūmidurlabham |

bhaktimārgāṁś ca papraccha kaścit puṣṭirasādikān ||143||

maryādāmārgamevāpi kṛṣṇa-bhakteḥ pṛthak pṛthak |

sarveṣāmuttaraṁ śrīmān dadau bhāskara-nandanaḥ ||144||

granthe bhaktivivekākhye mārgāḥ sarve prakāśitāḥ |

tac chrutvā harṣamāpuste tatrasthā vaiṣṇavā janāḥ ||145||

kaścidvaiṣṇavaḥ prāha śrīharidāsaṁ mudānvitaḥ |

gāne tvaṁ kuśalaḥ samyak padaṁ śrāvaya keśavam ||146||

baladevaṁ tathā samyak tvatsamo nāparo bhuvi |

tac chrutvā haridāso'pi sarveṣāṁ śṛṇvatāṁ satām ||147||

padaṁ saṁśravayāmāsa baladevaṁ sahānujam |

śrutvā te vaiṣṇavāḥ sarve sādhu sādhvityathāvruvan ||148||

taṁ kaścidvaiṣṇavaḥ prāha gandharvo'yaṁ na mānuṣaḥ |

gānametādṛśaṁ samyag nāsmābhistu śrutaṁ kvacit ||149||

tataśca haridāso'pi prāha bhāskara-nandanam |

śrīmukhādamṛtaṁ kiñcicchrotumicchāmahe mune ||147||

śrāvitaṁ baladevāya yathā jñānaṁ mayā padam |

bhavāncchrāvayatu śrīman baladevāya kiñcana ||148||

tac chrutvā dīkṣitaḥ śrīmān praṇamya śrīhalāyudham |

saptasvaramayīṁ vīṇāṁ jagrāha prahasan vibhuḥ ||149||

śrīmad-bhāgavataṁ tatra sa tayā vīṇayā jagau |

tac chrutvā vaiṣṇavāḥ sarve śiraś cālanapūrvakam ||150||

dhanya dhanyeti te sarve praśaśaṁsurmunīśvaram |

āścaryaṁ lebhire sarve sthitā ye brāhmaṇottamāḥ ||151||

kathayanti sma te sarve manuṣyo'yaṁ na karhicit |

jñāne gāne tatha bhaktyā na cāsya sadṛśo bhuvi ||152||

dṛṣṭo vāpi śruto vāpi manuṣyo'smābhireva hi |

ayaṁ tu nāradaḥ śrīmān svayamāste na saṁśayaḥ ||153||

anyathā'laukikī vidyā kathamasya bhavediha |

haridāsādayaḥ sarve nāgāji pramukhās tathā ||154||

paraṁ harṣaṁ gatāḥ sarve śrutvā tṛptiṁ na lebhire |

samāpyātha samājaṁ te ślāghāṁ cakrurmudānvitāḥ ||155||

ahoti harṣitāḥ sarve vayamatra samāgatāḥ |

kiṁ kiṁ na prāpnuyājjīvo haridāsasamāgame ||156||

ānandaṁ nāparaṁ vidmaḥ śrīmad-bhāgavatādvayam |

tatrāpi bhavatā śrīmacchrāvitaṁ mahadadbhutam ||157||

kathituṁ naiva śaktāḥ sma ānando'bhūdyathā hi naḥ |

ity uktvā gantukāmāṁstān śrīmad-bhāskara-nandanaḥ ||158||

vinayāt sthāpayāmāsa baladevasya mandire |

kṛtvārāttiṁ ca devasya rājabhogādanantaram ||159||

sarvān sambhojayāmāsa prasādaṁ haladhāriṇaḥ |

bhuṅktvā prasādaṁ te sarve śaśaṁsuvaiṣṇavottamāḥ ||160||

svaṁ svaṁ sthānaṁ gatās taṁ hi natvā bhāskānandanam |

evaṁ bahuvidhā līlā nāradasya mahātmanaḥ ||161||

kṛṣṇājñayāvatīrṇasya ko bā vaktuṁ kṣamaḥ pumān |

ekadā bhādrakṛṣṇe tu janmāṣṭamyāṁ mahāmatiḥ ||162||

lāḍileyasya kṛṣṇāsyābhiṣekaṁ kṛtavān muniḥ |

lāḍileyas tadā kṛṣṇaḥ pratyakṣo'bhūtparātparaḥ ||163||

nandagopādayaḥ sarvaṁ gopyaś ca darśanaṁ daduḥ |

taddṛṣṭvā kṛta kṛtyo'bhūnnārado bhaṭṭarūpadhṛk ||164||

dāmodaraś ca gosvāmī dṛṣṭvā harṣaṁ jagāmaha |

gopālo'pi mahāprājñaḥ premānandajalākulaḥ ||165||

dānaṁ dadau ca viprebhyaḥ utsavaṁ ca cakāra ha |

evaṁ hi caitraśukle ca navamyāṁ rāmarūpadhṛk ||166||

lāḍileyaḥ svabhaktāya darśanaṁ dattavān prabhuḥ |

ekadā bhādraśukle ca dvādaśyāṁ vāmanasya hi ||167||

janmotsavaṁ sa kṛtavān nārāyaṇaḥ mahāmatiḥ |

darśanaṁ dattavān sākṣāt lāḍileyaḥ svayaṁ prabhuḥ |||168||

nāradāya tadā bhūtvā vāmano bhagavān hariḥ ||169||

stutiṁ kṛtvā tadā bhaṭṭaḥ kṛtānjalipuṭaḥ sthitaḥ |

tadā śrīvāmano bhaṭṭaṁ varaṁ vrūhītyuvācaha ||170||

atha taṁ prārthayāmāsa bhaṭṭo bhāskarasambhavaḥ |

vraja uddhārito deva tavājñā parīpālitā ||171||

kīrtayanti vraje sarve rādhākṛṣṇe'ti sarvadā |

dvipañcāśat granthāś ca vacanāntte mayā kṛtāḥ ||172||

śrībhāgavataṭīkā ca lāḍileya kṛtā mayā |

rasikāhlādinī nāma yasyāṁ kṛṣṇapradhānatā ||173||

tavaiva kṛpayā svāmbhis tava sevā mayā kṛtā |

hṛdi dhyāna-paro vaktre rādhākṛṣṇe'ti kīrtayan ||174||

tava janmadine deva tyajeyaṁ mānuṣīṁ tanum |

ityeva prārthaye deva tvatto nānyaṁ vṛṇe varam ||175||

lāḍileyas tadā prāha vāmanarūpamāsthitaḥ |

atyanta priyakṛnnityaṁ tvaṁ me bhakto'si nārada |

viyogaṁ na sahe vatsa bhaktasyāhaṁ hi sarvadā ||176||

tathāpi martyaloko'yaṁ nāṁsmistiṣṭhanti kecana |

ataḥ saṁvatsarānte hi bhavitā te manorathaḥ ||177||

tava vaṁśa samudbhūtā uccagrāmanivāsinaḥ |

triveṇīsaṁsthitāḥ sarve paraṁ mokṣaṁ vrajantu te ||178||

sarvaṁ mokṣaṁ gamiṣyanti bhaviṣyā vaṁśajāś ca te |

ity uktvā vāmanaḥ sākṣāt lāḍileyo babhūva ha ||179||

atha saṁvatsare pūrṇe bhādre śukle śubhe dine |

ekādaśyāṁ mahāprājño nārado dīkṣito vibhuḥ ||180||

dāmodarāya pradadau vrajācāryatvamātmanaḥ |

sarve samāgatās tatra vaiṣṇavāḥ saṁpradāyinaḥ ||181||

sarveṣāṁ sanmatenaiva nijasthāne'bhiṣecitaḥ |

nārāyaṇena svenaiva mantrairvedodbhavais tadā ||182||

dāmodaras tadā śrīmān gādīsaṁstho?dhikaṁ babhau |

abhiṣecuś ca te sarve brāhmaṇā vaiṣṇavā munim ||183||

dāmodarāya te sarve vrajaabhaktā valiṁ daduḥ |

śrī-nārāyaṇa-bhaṭṭaś ca tadā gosvāmine prabhuḥ ||184||

datvāśīrvacanaṁ sarvaṁ śikṣāṁ tasmai dadau svayam |

vrajasya bhaktiḥ kartavyā sevanīyā vrajasya bhūḥ ||185||

vraja eva paraṁ dhāma vrajaṁ śrī-kṛṣṇavigrahaḥ |

śrīnandanandana kṛṣṇo vrajaṁ tvaktvā na gacchati ||186||

sa eva cintanīyo'yaṁ śrīrādhā sahitaḥ sadā |

baladevaḥ sadā sevya iṣṭadevaḥ prabhurmama ||187||

mayaiva likhito yantraḥ sa ca sevyaḥ prayatnataḥ |

( yantraḥ śrīnivagārū prabhāmaṇḍalākhyaḥ kuladevatāyantraḥ )

śrī-kṛṣṇena svayaṁ datto lāḍileyaś ca mūrtidhṛk ||188||

sevanīyastvayā devo baladevasamīpagaḥ |

lāḍalīlālayoḥ sevā tvayā kāryātibhaktitaḥ ||189 ||

līlotsavādikaṁ sarvaṁ kartavyaṁ sarvadā prabhoḥ |

sevā sadaiva kartavyā yācanīyaṁ na kiñcana ||190||

prīto bhavatu deveśa ayam eva paro varaḥ |

granthā vilokanīyā ye sevāyāṁ kathitā mayā ||191||

śrīmad-bhāgavataṁ cāpi sevanīyaṁ pade pade |

sarvebhyo vraja-bhakte bhyaḥ śikṣaṇīyaṁ tvayānagha ||192||

nārāyaṇākhya-dāsasya vaṁśyā ye vrajam āsthitāḥ |

sevāṁ kurvantu devasya śikṣaṇīyā tvayā ca te ||193||

anyāṁś cāpi mahāprājñaḥ svaśiṣyān hi tadā prabhuḥ |

ājñāpayāmāsa mudā sarveṣāṁ śṛṇvatāmidam ||194||

dāmodaro hi mantavyo matsthāne sarvadā prabhuḥ |

ahaṁ dāmodaraḥ sākṣāt madrūpo'yaṁ na saṁśayaḥ ||195||

ity uktvā nāradaḥ śrīmān baladevaṁ punaḥ punaḥ |

pradakṣiṇī kṛtya mudā triveṇa madhyataḥ sthitaḥ ||196||

sarve samāsthitā śiṣyā gosvāmī-pramukhās tadā |

rādhākṛṣṇeti nāmāni kīrtayanto mudānvitāḥ ||197||

śrībhaṭṭaḥ kṛpayā tānvai kṛṣṇa-bhaktiṁ tadādiśat |

ditīye dvivase śrīmadvāmanasyābhiṣecanam ||198||

kṛtvā dāmodaras tasya cārārtiṁ katavān prabhoḥ |

śrībhaṭṭas tasya śiṣyāś ca darśanārthaṁ samāyayuḥ ||

pañcāmṛtaṁ gṛhītvaiva praṇamya śirasā prabhum ||199||

punas tatrāgato bhaṭṭastriveṇīmadhyamasthale |

sarvataḥ saṁsthitāḥ sarve vraja-bhaktāḥ samāgatāḥ ||200||

dāmodaraś ca tatraiva gosvāmī sanmukhe sthitaḥ |

śrī-nārāyaṇa-bhaṭṭaś ca kṛṣṇa-dhyāna-parāyaṇaḥ ||201||

sārveṣāṁ paśyatāṁ teṣāṁ tatraivāntardadhe prabhuḥ |

divi dundubhayo nedurnipetuḥ puṣpavṛṣṭayaḥ ||202||

dhanya dhanyeti ca procuḥ kṛṣṇakṛṣṇeti kecana |

jaya jayeti prājñāḥ ca procur viprāḥ samantataḥ ||203||

utsavaṁ cakrire sarve gosvāmi-pramukhās tadā |

ya idaṁ śṛṇuyānnityaṁ yaś cāpi parikīttayet ||204||

kṛṣṇa-bhaktir bhavet tasya nāradasya prasādataḥ |

śrī-kṛṣṇasyāpi bhaktasya cāritaṁ loka-pāvanam ||204||

tadeva śṛṇute bhakto nānya gāthāṁ kathaṁcana |

śrīmad-bhāgavate cāpi tathaiva munibhāṣitam ||205||

tat kathyatāṁ mahābhāga yadi kṛṣṇa-kathāśrayam |

athavāsya padāmbhoja-makaranda-lihāṁ satām ||206||

kim anyair asadālāpair āyuṣo yad asad-vyayaḥ |

ity ādi bahudhā tatra pramāṇaṁ parikīrtitam ||207||

nārāyaṇasya caritāmṛta-sāgarāc ca

yo vai samuddhṛtam idaṁ laghu-bindum etat |

bhaktyāpi cec ca śravaṇāñjalinā manuṣyo

naśyeta tasya bhava-rogajam āśu duḥkham ||208||

iti śrī-nāradāvatāra-nārāyaṇa-bhaṭṭācārya-kulodbhava-gosvāmī-śrī-raghunāthā

tmaja gosvāmī-jānakī-prasāda-viracite śrī-nārāyaṇa-bhaṭṭācārya

caritāmṛte pañcama āsvādaḥ |||5|||

—o)0(o—

(6)

tataḥ sarvair vrajasthaiś ca dāmodara udāradhīḥ |

gurūtve mānitaḥ sākṣāt pitṛsiṁhāsane sthitaḥ ||1 ||

tathaiva rāsalīlāṁ ca tathaiva mandirotsavam |

tathaiva vrajayātrāṁ ca gosvāmyāpi cakāra ha ||2||

sarve śaśaṁsire śiṣyāḥ svāmindāmodara prabho |

nārāyaṇa-tanustvaṁ hi sākṣān nāsty atra saṁśayaḥ ||3||

dāmodara-caritrāṇi santy anekāni mānuṣaiḥ |

na śakyante pravaktuṁ hi sākalyena prayatnataḥ ||4||

ekā tu gurjarī tatraṁ sthitā gomayahāriṇī |

mandirasya hi yā gāvastāsāṁ sevāṁ cakāra ha ||5||

dāmodarasya śiṣyā sā hy ucca-grāma-nivāsinī |

guroḥ pādodakaṁ nityaṁ gṛhnatī śraddhayānvitā ||6||

ekadā tānasenastu surāgaṁ dīpakaṁ jagau |

atibhītopi manasi śāsanāccakravartinaḥ ||7||

dīpakā jvalitāḥ sarve svecchayaiva vinānalam |

śaśaṁsustānasenaṁ te sarve rājjasabhāsadaḥ ||8||

kintu tat tānasenasya śarīre'gniḥ samāviśat |

jagarha tānasenaś ca rājabhṛtyatvamātmanaḥ || 9||

sa samrātaṁ praṇamyāśu nirjagāma purād bahiḥ |

narayānaṁ samāsthāya gacchan mārge śanaiḥ śanai ||10||

akasmād āgato yatra sthitā gomaya-hāriṇī |

kiśorī gurjarī śiṣyā dāmodara-gosvāminaḥ ||11||

taṁ dṛṣṭvā gurjarī prāha hy atraiva sthīyatāṁ tvayā |

dīpānalena dagdho'si cikitsāṁ te karomy aham ||12||

ity uktvā meghamallāraṁ jagau sā gurjarī tadā |

meghair ācchāditaṁ vyoma śikho vāyur vavau tadā ||13||

jalaṁ bavarṣa tan-meghas tānasenaḥ śītalo'bhūt |

praṇamya bhuvi kāyena tānasenastāmuvāca ||14||

kā tvaṁ devi kutaś cedaṁ prāptaṁ mantra-balaṁ tvayā |

sarvāścarya-pradaṁ hy etan meghānām udayo yataḥ ||15||

tatas taṁ gurjarī prāha nedaṁ mantravalaṁ mama |

dāmodara-prabhāvena sarvam etad balaṁ mama ||16||

tasya pādodakaṁ nityaṁ gṛhatyatra vasāmy aham |

gavāṁ sevāṁ prakurvaṇā nānyaj jānāmi kiñcana |||7||

tac chrutvā tānasenaś ca paraṁ vismayam āvaha |

dāmodara-prabhāvaṁ ca praśaśan gṛham āyayau ||18||

bhṛgu-vaṁśa-samudbhūtaḥ kṣatrīyo yo'bhavatpurā |

udāra-buddhir dharmātmā saha ojo-balānvitaḥ ||19||

bhārgavasya prasādena cakravartī babhūva ha |

tasya vaṁśe bhavad dhīmān rāja-putraś caturbhujaḥ ||20||

nāmnā so'pi mahā-buddhiḥ sarva-dharma-bhṛtāṁ varaḥ |

yaśasvī bhuvi vikhyāto mahāśīlo mahābalaḥ ||21||

akasmād āgatas tatra yatra dāmodaraḥ sthitaḥ |

gosvāmī vraja-vikhyāto nārāyaṇa-samo muniḥ ||22||

taṁ dṛṣṭvā munim āsīnaṁ grhaiś cendum ivoditam |

śiṣyaiḥ samāvṛtaṁ sākṣāt pitṛ-siṁhāsane sthitam ||23||

taṁ praṇamya mahā-buddhiḥ stutiṁ cakre caturbhujaḥ |

nārāyaṇa-tanus tvaṁ hi nārāyaṇa ivāparaḥ ||24||

gūḍhaṁ bravīṣi dharmaṁ bhoḥ śiṣyebhyo gurūrūpadhṛk |

mahimānaṁ mahāprājña ko vā vaktuṁ kṣamo bhavet ||25||

sudevīṁ tvāṁ tu jānīmo mahatāṁ vākyataḥ prabho |

ācāryātmajarūpaṁ hi kṛtvā cātra sthito vraje ||26||

vraja-bhūmirahasyaṁ ca prakāśayasi nityaśaḥ |

aham apy āgāto brahman pāda-mūlam upāsitum ||27||

śiṣyaṁ māṁ kuru brahmarṣe rahasyaṁ me prakāśaya |

kṛṣṇa-līlā-darśanaṁ me yathā bhūyān nirantaram ||28||

gosvāmī ca tadā prāha śṛṇu vākyaṁ caturbhuja ||

kṣatriyāś ca samāyātāḥ naiva śiṣyāḥ mayā kṛtāḥ ||29||

atikomala-mārgo me kṣatriyo dāhiṇo bhavet |

kiñtu tvaṁ na bhaves tādṛk yathānyaḥ kṣatrīyaḥ kṣitau ||30||

kulaṁ te sarvataḥ khyātaṁ bhṛgu-vaṁśa-samudbhavam |

bhṛguvaṁśe samudbhūto hyahaṁ cāpi kṣitīśvara ||31 ||

asmākaṁ tu sadaivāsīd gurutvaṁ te kulasya ca |

śiṣyo bhava mahābuddhe dīkṣāṁ tubhyaṁ dadāmy aham ||32||

ity uktvā taṁ muniḥ śiṣyaṁ cakre bhūpaṁ caturbhujam |

śikṣāṁ bahu-vidhāṁ tasmai dadau bhaktiṁ ca keśave ||34||

śrī-kṛṣṇaḥ sarvadā sevyo rādhā gopī-samanvitaḥ |

vraje bhaktiḥ sadā kāryā vāṅmanaḥ kāyasambhavā ||35||

tattva-traya-vicāre tu sadā rājan sthiro bhava |

(jīva-tattvaṁ jagat-tattvaṁ tattvam īśvara-saṁjñakam |

tattva-trayam iti proktaṁ munibhis tattva-darśibhiḥ ||)

sthūlaḥ sūkṣmas tathā deho kāraṇaṁ ca tataḥ param ||36||

bandhanāni trayaṁ caitac caitanyasya hy anāditaḥ |

sthūlasyāṁtas tu kālena jāyate nṛpa-sattama ||37||

sūkṣmadehastu kālena kāraṇaṁ ca na naśyati |

kṛṣṇa-bhaktiprabhāvena tayornāśo na cānyathā ||38||

gato'pi sthūladeho'sau jāyate punareva hi |

chinna-vṛkṣasya mūlāc ca prarohaḥ sambhaved yathā ||39||

evaṁ jīvasya dehe'pi naṣṭe sthūle nṛpottama |

anaṣṭa-sūkṣma-dehatvāt punaḥ sthūlo'pi jāyate ||40||

muktiṁ vadanti sūkṣmasya nāśe kecid vivekinaḥ |

sāpi naiva samīcīnā muktir jīvasya pārthiva ||41||

kāraṇe vidyamāne tu punaḥ sūkṣmasya sambhavaḥ |

kiñtūpādhitraye naṣṭe mukhyā muktis tadā nṛpa ||42||

sūkṣmopādheś ca nāśe tu hetuṁ jānīhi pārthiva |

ātmānātmavivekaṁ hi kṛtvā dehadvayāt pṛthak ||43||

anusāndhatta ātmānaṁ muktiṁ tuṁ prāpnuyajanaḥ |

kiñtu tatrāpi sandehaḥ kāraṇasya bhayānnṛpa || 44||

ataḥ kāraṇanāśe hi vivekī yatate sadā |

tatropāyasahasrāṇāmeka eva suniścitaḥ ||45||

kṛṣṇa-bhaktiṛnṛpaśreṣṭha yāṁ bhuktopi hi vāñchati |

tatrapi kāraṇaṁ vakṣe śuṇu rājan mahāmate ||

śrī-kṛṣṇasya kathā nityaṁ sevanīyā manīṣibhiḥ |

tatrāpi kāraṇaṁ rājan mahatsaṅgaḥ kṣaṇe kṣaṇe ||46||

yatropagīyate nityaṁ devadevo janārdanaḥ |

samīcīno hyayaṁ loke panthā puṁso kuto bhayaḥ || 47||

karṇe nityaṁ kathāśrāvaḥ mukhe śrī-kṛṣṇakīrtanam |

etatsarvaṁ gurau bhaktyā pumān prāpnoti nānyathā ||48||

pāpānāṁ tu phalaṁ rājan narakaṁ bhṛśadārūṇam |

puṇyānāṁ ca phalaṁ proktaṁ svargaloko manīṣibhiḥ ||49||

tapasaś ca phalaṁ samyak tapolokādi pārthiva |

sanyāsasya phalaṁ jñeyaṁ satyalokaṁ tathaiva ca ||50||

ātmajñānasya muktistu pañcadhā parikīrtitā |

hari-bhakti-phalaṁ rājan vaikuṇṭhaṁ samudāhṛtam ||51||

(ātmajñānasyetyatra antaryāmi-sahitasyātmano jñānaṁ boddhavyam na

kevalasya)

tathoktaṁ tṛtīya-skandhe—

sālokya sārṣṭi sāmīpya sārūpyaikatvamayyuta |

dīyamānaṁ na gṛhṇanti vinā matsevanaṁ janāḥ ||iti||

ṣaṣṭhe ca—

nārāyaṇa-parā rājan nahi vāñchanti kiñcana |

svargāpavargantarakeṣvapi tulyārthadarśinaḥ |

(apavargo mokṣaḥ | )

tatrāpi śuddha-bhaktiṁ hi yasya jīvasya keśave |

na sa vāñchāti vaikuṇṭhaṁ na muktiṁ naiva cāśiṣaḥ ||52||

(dāmodarāṣṭake satyavrata-vākyam—

hare tvanna mokṣaṁ na mokṣāvadhiṁ vā vāñche

mokṣāvadhi vaikuṇṭhaḥ || )

tadbhaktestu phalaṁ rājan kṛṣṇaprītiḥ sadaiva hi |

durlabhā sarva-lokānāṁ śrī-kṛṣṇasya kṛpāṁ vinā ||53||

puṣṭimārgasya sā bhaktiḥ yāṁ vāñchanti manīṣiṇaḥ |

tatrāpi rasamārgasya bhaktiratyantadurlabhā ||54||

sevayā labhyate sā ca rasajñasya guroḥ sadā |

tadguroś ca kṛpā cetsyāt śrīrādhāpādapaṅkaje ||55||

tadā bhaktirbhavetśuddhā rasamārgapravartinī |

ato rājaṁstvayā kāryā śrīrādhākṛṣṇayoḥ sadā ||56||

na kevalasya kṛṣṇasya na viyogas tayoryataḥ |

rādhākṛṣṇau sadā dhyeyau gopī-bhāvena pārthiva ||57||

vṛndāvana nikuṇjeṣu gopikāpariveṣṭhitau |

baladevasstvayā rājan sadā sevyaḥ prayatnataḥ ||58||

revatīsaṁyutaḥ sākṣāt śrī-kṛṣṇasyāgrajaḥ prabhuḥ |

vale bhaktiṁ vinā rājan kṛṣṇastuṣyenna karhicit ||59||

ata sadaiva kartavyā balabhadre ratirnṛpa |

prasanne śrīvale bhakto mukti bhuktiṁ ca vindate || 60||

goloke vasatis tasya sevate yo dhalaṁ ravadā |

kadācit kupyate kṛṣṇo bhaktebhyaḥ kāryagauravāt ||61||

balabhadro na kupyeta bhaktebhyo bhakta-vatsalaḥ |

eka rūpaṁ hi jānīhi valaṁ kṛṣṇaṁ sadā nṛpa ||

iti te varṇitaṁ rājan saṅkṣepena mataṁ mama ||62||

etatsmāsarajjīvaḥ kṛṣṇaṁ prāpnoti niścitam |

sarva-bhūteṣu rājendra dayāṁ kuru mahāmate ||63||

antaryāmīśvaraḥ sākṣāt sarvatraiva pravarta te |

dayanīyani bhaktasya sarva-bhūtāni pārthiva ||64||

atikomalacittasya na ko'pi dveṣya evahi |

akartavyaṁ na kartavyaṁ prāṇaiḥ kañṭhagatairapi |

kartavyam eva kartavyamiti sarvatra nirṇayaḥ ||66||

bhaktireva hi kartavyā kartavyeṣu nṛpottama |

akartavyeṣu jñātavyaṁ yadājñollaṅghanaṁ hareḥ |

etatte sarvamākhyātaṁ śāstrasāraṁ mayā nṛpa ||66||

( kartavyākartavyavivekena ṣaḍvidhā śaraṇāgatirdhvanitā )

tathā hi sādhana-dīpikāyām—

ānukūlyasya saṅkalpaḥ prātikūlyasya varjanam |

rakṣiṣyatīti visvāso goptṛtve varaṇaṁ tathā |

ātma-nikṣepa-kārpaṇye ṣaḍ-vidhā śaraṇāgatiḥ ||

ātma-nikṣepaḥ vikrīta paśuvat tad-adhīnatā |

kārpaṇyaṁ taddattasattāko'haṁ na svataḥ samarthaḥ iti ||

ya etadācarennityaṁ sa kṛṣṇaṁ prāpnuyāddhruvam |

evaṁ dāmodaraḥ śrīmān rājñe śikṣāṁ cakāra ha ||67||

caturbhujo'pi rājendro guroḥ sevāṁ cakaraha |

manasā karmeṇā vācā śarīreṇa tvaharniśam || 68||

ihāpi vahūnāṁ rājñāmadhirājo babhūva ha |

guroḥ prasādāddehānte paraṁ mokṣaṁ jagāma saḥ ||69||

tadvaṁśe purūṣāḥ khyātāś caihānāste kṣitīśvarāḥ |

gurūbhāktaratāḥ sarve yaśodharma parāyaṇāḥ ||70||

kṛṣṇa-bhaktiratāḥ śūrāḥ saṅgrāmeṣvaparāḍaṅmukhāḥ |

dānadharmaratāḥ sarve prakhyātāḥ pṛthivī-tale ||71||

anye'pi vahavaḥ śiṣyāḥ hyabhavan dharmatatparāḥ |

kṛṣṇa-bhaktiratāḥ sarve dāmodarāgosvāminaḥ ||72||

dāmodaracaritrāṇi saṁtyanantāni mānuṣaiḥ |

na śakyante pravaktuṁ hi sākalyena prayatnataḥ ||73||

kṛṣṇa-caritra-pīyūṣaṁ piban tṛptiṁ na yāti hi |

tathā bhaktasya caritāmṛtaṁ binduṁ hi mānavaḥ ||74||

ya etac chṛṇuyāj jīvo hari-bhaktasya kīrtanam |

kṛṣṇa-bhaktir bhavet tasya śrī-kṛṣṇasya prasādataḥ ||75||

vraje vāñchati yo bhaktiṁ sa ācāryaṁ hi sevayet |

naivācārya-prasādena naiva bhaktir vraje bhavet ||76||

na kṛṣṇaṁ prāpnuyāj jīvo vinācāryasya sevanāt |

vinācāryar-caritrāṇi sādhanaṁ naiva bhū-tale ||77||

ataḥ sadaiva śrotavyam ācārya-caritāmṛtam |

yasminn āsvādyamāne tu nānyatra syād ruciḥ kvacit ||78||

śrī-kṛṣṇa-candrasya padāravindayor āviṣṭa-cittaṁ praṇamāmi nāradam |

sad eva tīrthaṁ vraja-maṇḍalaṁ ca yo dvijendra-rūpeṇa samuddadhāra ||79||

śrī-bhaṭṭa-nārāyaṇa-nāradasya tad-vaṁśaja-śrī-raghunātha-sūnuḥ |

yathāmati prāha mudā caritram ācārya-varyasya yaśo vijṛmbhitam ||80||

bahu-granthāvalokena jñātaṁ hi caritaṁ mayā |

ācāryo nāradaḥ sākṣāt bhaṭṭa-nārāyaṇaḥ prabhuḥ ||81||

tasmin naivāsti sandehas tena yac caritaṁ kṛtam |

ayaṁ kṛṣṇa-kalā sākṣān nārado bhagavān hariḥ ||82||

yad yat karoti tat sarvaṁ ko vā vaktuṁ kṣamo bhavet |

tasyaiva kṛpayā jīvas tac-caritrāṇi gāyati ||83||

bhutvā bhaktasya caritaṁ prīto bhavatu keśavaḥ |

prārthayāmi sadā bhaktiṁ śrī-kṛṣṇān nāparaṁ kvacit ||84||

hṛdaye yo mamāsthāya caritaṁ svaṁ jagāda ha |

taṁ muniṁ nāradaṁ vande bhaṭṭa-nārāyaṇāhvayam ||85||

iti śrī-nāradāvatāra-nārāyaṇa-bhaṭṭācārya-kulodbhava-gosvāmī-śrī-raghunāthātmaja-gosvāmī-jānakī-prasāda-viracite śrī-nārāyaṇa-bhaṭṭācārya-caritāmṛte bhakti-prādhānya-kīrtanaṁ nāma ṣaṣṭhāsvādaḥ ||6||

|| iti śrī-nārayaṇācārya-caritāmṛtaṁ samāptam ||

śrī-vraja-maṇḍale uccagrāme śrī-baladeva-mandire racitam idaṁ bahu-grantha-sandarśanena śrīmad-ācārya-kṛpayā gosvāmī-jānakī-prasāda-kṛtir iyam samāptā ||